text:
Фото:
Өфөлә көнсығыш көрәше фестивале булып уҙҙы
Фото:
Республикабыҙ баш ҡалаһында XV асыҡ республика көнсығыш көрәше фестивале булып уҙҙы. Уның ойоштороусылары – Башҡортостан Республикаһының Йәштәр сәйәсәте, спорт һәм туризм министрлығы һәм Ушу федерацияһы.
Фестивалдә республиканың көнсығыш көрәше федерациялары һәм клубтарынан 110-дан ашыу спортсы һәм Татарстандан ҡунаҡтар командаһы ҡатнашты. Ушу, тай боксының төрлө йүнәлештәре һәм стилдәре оҫталары күп һанлы тамашасыларға ҡорал менән һәм ҡоралһыҙ күнекмәләр комплексын юғары оҫталыҡ менән башҡарыу техникаһын, сәхнәләштерелгән матур көрәш күренештәрен күрһәтте.
Өфөнәң “Капоэйра” спорт төркөмө вәкилдәренең сығышы ла тамашасылар күңеленә хуш килде. Көрәштең был төрө латин Америкаһы илдәрендә барлыҡҡа килә, Бразилияла ул ныҡ үҫешкән, ә хәҙер Башҡортостанда ла уның менән ҡыҙыҡһыныусылар һаны арта килә.
БР-ҙың Ушу федерацияһы президенты Ирек Зарипов хәбәр итеүенсә, фестиваль күренекле спорт оҫтаһы һәм билдәле актер Брюс Лиҙың тыуған көнөнә арналған. Спорт байрамында ҡатнашыусыларҙың барыһы ла исемләнгән дипломдар менән бүләкләнде. Фестивалдә Бөтә Рәсәй һәм халыҡ-ара ярыштарҙа ҡатнашыу өсөн иң көслө спортсыларҙы асыҡлау маҡсатына ла ирешелде.


c: text/html

text:
Өфөлә «Һуғыш шаңдауы» күргәҙмәһе асыла
ӨФӨ, 2016 йыл, 2 август. /«Башинформ» мәғлүмәт агентлығы, Ләйлә Аралбаева/.
Республиканың Хәрби Дан музейында «Һуғыш шаңдауы» күргәҙмәһе асыла. Экспозицияның авторы — Фәнил Шәймөхәмәтов.
Фәнил Шәймөхәмәтов — рәссам-график, Башҡортостандың атҡаҙанған рәссамы, Рәсәй Рәссамдар союзы, «Артыш» ижади берекмәһе, республика Рәссамдар союзы ҡарамағындағы көньяҡ Башҡортостан рәссамдары ассоциацияһы ағзаһы.
1957 йылдың 21 мартында Әлшәй районында тыуған. Башҡорт дәүләт педагогия институтының художество-графика факультетында белем алған. Ишембай ҡалаһында йәшәй һәм эшләй. 1978 йылдан алып республика, төбәк, ил, халыҡ-ара (Германия, Италия, Австрия, Югославия, Япония, АҠШ) күргәҙмәләрҙә ҡатнаша. Рәссам 120-нән ашыу күргәҙмә ойошторған. Фәнил Шәймөхәмәтовтың әҫәрҙәре М.В.Нестеров исемендәге Башҡорт дәүләт художество музейында, Ишембай, Бәләбәй, Стәрлетамаҡ, Салауат картиналар галереяһында, илебеҙҙә лә, сит илдәрҙәге шәхси коллекцияларҙа ла һаҡлана.
Күргәҙмә 4 августа көндөҙгө сәғәт 12-лә асыла һәм 31 октябргә тиклем эшләй. Белешмә өсөн телефон: (347) 260-44-64.

robotstxt: allowed

filter: keep


text:
Ҡултыҡ
Ҡултыҡ — океандың, диңгеҙҙең ҡоро ер эсенә кереп торған өлөшө. Ҡултыҡтың гидрологик һәм гидрохимик шарттары һыү ятҡылығы менән бер төрлө. Ҡайһы бер осраҡта климат һәм материктан ағып төшкән йылғалар һыу составын үҙгәртә.
Ҡултыҡ төрҙәре: бухта, фьорд, лагуна, гавань.
Донъя океанында иң ҙур ҡултыҡтар: Аляска, Бенгаль, Бискай, Австралия ҙур, Гвинея ҡултыҡтары.
Галерея[үҙгәртергә | вики-тексты үҙгәртергә]
-
-
Гейрангер-фьорд, Норвегия
-
Венециан лагунаһы. Космостан күренеш.
-
Днестр йылғаһында Днестр лиманы. Космостан күренеш.


text:
Аҙ ҡатлы йорт төҙөлөшөнә өлгө ҡағиҙәләр һәм дизайнерҙарса ҡараш кәрәк
Шәхси йорттарҙа йәшәү мәҙәниәтен булдырырға кәрәк. Шундай белдереү яһаны «Рәсәй терәге» президиумы ағзаһы Евгений Шлеменков Өфөлә барған Аҙ ҡатлы йорт төҙөлөшө буйынса бөтә Рәсәй кәңәшмәһендә.
— Үкенескә күрә, илебеҙ граждандары шәхси секторҙа йәшәргә өйрәтелмәгән, — тине ул. – Был бик йыш үҙ белдеклеге менән ҡойма ҡуйыуға, ер участкаһы территорияһында өҫтәмә биналар төҙөлөшөнә һәм башҡаларға килтерә. Шуға күрә фатирҙарҙағы ҡәтғи талаптар кеүек шәхси йорттарҙа йәшәү өсөн өлгө ҡағиҙәләр ҡабул итергә кәрәк.
Евгений Шлеменков аҙ ҡатлы йорттар төҙөлөшөндәге йәнә бер проблеманы – проекттарҙың бер типта булыуын билдәләне.
— Эконом класындағы торлаҡ минималләштерелгән һәм күңелһеҙ булырға тейеш, тигәнде аңлатмай, — тип иҫәпләй «Рәсәй терәге» президиумы ағзаһы. – Профессиональ архитекторҙарҙы күберәк йәлеп итергә кәрәк. Хаҡын арттырмайынса ла, йорттарҙы уңайлыраҡ һәм төрлөрәк итергә мөмкин.


text:
Илья Пономарев: «Яҡын арала торлаҡты бушлай хосусилаштырыу тамамланасаҡ»
— Тиҙҙән торлаҡты бушлай хосусилаштырыу башҡаса булмаясаҡ, юғиһә беҙ халыҡты торлаҡ менән тәьмин итеү проблемаһын хәл итмәйәсәкбеҙ. Беҙҙең алда граждандарҙы шәхси милек менән түгел, ә торлаҡ менән тәьмин итеү бурысы тора. Шуға күрә был мәсьәләне хәл итер өсөн найм нигеҙендәге механизмдар ҙа файҙаланырға тейеш, — тине РФ Төбәктәр үҫеше министры урынбаҫары Илья Пономарев бөгөн Өфөлә үткән РФ Төбәктәр үҫеше министрлығының күсмә ултырышынан һуң журналистар менән аралашҡанда.
— Башҡортостан – территорияларҙы комплекслы үҙләштереү, инфраструктура һәм социаль торлаҡ төҙөлөшө алып барылған ярайһы үҫешкән төбәк. Был кәңәшмәнең тап ошонда үтеүе осраҡлы түгел, — тип билдәләне Илья Пономарев. Ул йәнә, Рәсәйҙә ҡуртымға бирлеүсе торлаҡ баҙары үҫешәсәк, ә һалым ҡануниәтендә яңылыҡтар көтөлә, тип белдерҙе.


text:
Республика Хөкүмәте инвестор менән берлектә Магнитогорскиға яңы юл төҙөргә әҙерФото: Олег Яровиков
Республика Хөкүмәте инвестор менән берлектә Магнитогорскиға яңы юл төҙөргә әҙер
Республика Хөкүмәте инвестор менән берлектә Магнитогорскиға яңы юл төҙөргә әҙерФото: Олег Яровиков
Йома, 6 сентябрҙә, Хөкүмәт комиссияһы ултырышында дәүләт-шәхси партнерлыҡ шарттарында «Стәрлетамаҡ – Ҡағы – Магнитогорск автомобиль юлын төҙөү (реконструкциялау)» инвестиция проекты хупланды. Икенсе категориялы юлдың яҡынса оҙонлоғо – 220 километр, шул иҫәптән 195 км – Башҡортостан биләмәһендә, 25 км – Силәбе өлкәһендә.
БР Транспорт һәм юл хужалығы буйынса дәүләт комитеты иҫәпләүенсә, йыл һайын 500 миллион һум аҡса йүнәлтеп, проектты республика бюджеты иҫәбенә генә тормошҡа ашырыу 40 йылға һуҙыласаҡ. Шәхси инвестициялар йәлеп иткәндә, проектты биш йылда ғәмәлгә ашырырға мөмкин.
Тәүҙә Стәрлетамаҡ – Ҡағы участкаһын төҙөү планлаштырыла. Ҡағы – Магнитогорск участкаһы түләүле буласаҡ: түләү айырым категория транспорт саралары өсөн билдәләнәсәк.
Төбәктең Транспорт һәм юл хужалығы буйынса дәүләт комитеты рәйесе Ильяс Мөниров һүҙҙәренсә, Стәрлетамаҡ – Белорет – Магнитогорск автомобиль юлы 2004 йылда төҙөлә башлаған. Бөгөнгө көнгә биш километр оҙонлоҡтағы участка файҙаланыуға тапшырылған, йәнә 17 километр төҙөргә ҡалған. Шулай уҡ республиканың Ишембай, Бөрйән һәм Белорет райондарындағы юлдарҙың ҡайһы бер участкаларын реконструкциялауға проект документацияһы әҙерләнә.
Ҡағы – Магнитогорск юлына проект документтары әлегә юҡ. Был – концессия килешеүе буйынса потенциаль шәхси партнерҙың бурысы.
— Киләсәктә Стәрлетамаҡ – Магнитогорск автомобиль юлын Европа – Көнбайыш Ҡытай халыҡ-ара транспорт маршруты менән тоташтырыу планлаштырыла, — тип хәбәр итте БР Транспорт һәм юл хужалығы буйынса дәүләт комитеты башлығы.


text:
Башҡортостан уҡыусылары сифатлы белем күрһәтте
Башҡортостан Республикаһының Мишкә районы уҡыусылары традицион төбәк-ара олимпиадала мари телен һәм әҙәбиәтен яҡшы белеүҙәрен күрһәтте. Олимпиада Марий Иле Республикаһында “Милли президент төп дөйөм белем биреү мәктәп-интернаты” базаһында үтте, унда төбәк олимпиадаларында еңеүсе 100-гә яҡын 9–11-се синыф уҡыусылары ҡатнашты.
Финал өлөшөндә “хужаларҙан” тыш, Башҡортостан, Татарстан һәм Киров өлкәһе вәкилдәре сығыш яһаһа ла, Марий Иле Республикаһы Мәғариф министрлығы пресс-релизында, еңеү яулаған урындағы уҡыусыларҙан тыш, Башҡортостан вәкилдәре генә билдәләнгән.


text:
Фото:
Башҡортостан һәм Әзербайжандың Фәндәр академиялары хеҙмәттәшлек тураһында килешеү төҙөнө
Фото:
Башҡортостан һәм Әзербайжандың Фәндәр академиялары фундаменталь һәм ғәмәли тикшеренеүҙәр, фән һәм мәғариф өлкәләре араһында бәйләнеште нығытыу, шулай уҡ ғилми кадрҙар әҙерләү кеүек өс йүнәлеш буйынса хеҙмәттәшлек итеү буйынса килешеү төҙөнө. Документҡа ике академия президенттары – Рәмил Бәхтизин һәм Акиф Ага Мехти оглы Ализаде ҡул ҡуйҙы.
БР Фәндәр академияһының матбуғат секретары Светлана Седелева хәбәр итеүенсә, хеҙмәттәшлек бер нисә проектты берлектә тормошҡа ашырыуҙы күҙ уңында тота. Улар араһында – ғилми-тикшеренеү һәм ғилми-етештереү структураларын булдырыу; ғилми тикшеренеүҙәр, консультациялар һәм экспертизалар үткәреү; кадрҙар әҙерләү; нәшриәт эшмәкәрлеге; конференциялар, семинарҙар һәм симпозиумдар ойоштороу.
Килешеү сиктәрендә 2013 йылдың ноябрендә Баҡыла билдәле ғалим, Әзербайжандың Милли фәндәр академияһы академигы, БР Фәндәр академияһының почетлы академигы Азат Мирзаджанзаде иҫтәлегенә арналған халыҡ-ара ғилми конференция үткәреү планлаштырыла. Билдәле булыуынса, Азат Мирзаджанзаде байтаҡ Башҡортостан ғалимдарының, шул иҫәптән БР Фәндәр академияһы президенты Рәмил Бәхтизиндың ғилми үҫешенә тос өлөш индергән.


text:
Матбуғатҡа яҙылыу декадаһында ҙур ташлама ҡаралған — Рәсәй почтаһы
ӨФӨ, 2015 йыл, 3 декабрь. /«Башинформ» мәғлүмәт агентлығы, Ольга Мортазина/.
3 декабрҙән 13-нә тиклем илдә матбуғатҡа яҙылыу декадаһы уҙғарыла: яратҡан баҫмаларығыҙға ташламалы хаҡҡа яҙылырға мөмкин. Рәсәй почтаһының Башҡортостан филиалында аңлатыуҙарынса, федераль баҫмаларға — 5, төбәк гәзит-журналдарына 10 процентлы ташлама ҡаралған. Рәсәйҙең Элемтә һәм киң коммуникациялар министрлығы раҫлаған исемлектәге социаль әһәмиәтле баҫмаларға иһә 15 процентлы ташлама яһала.
Ағымдағы матбуғатҡа яҙылыу компанияһында магистраль ташыуға, баҫма продукцияны төрҙәргә бүлеүгә һәм яҙылыусыларға еткереүгә почта тарифтары туңдырылған. Шулай итеп, клиенттар өсөн баҫмаларҙы килтереү хаҡы үҙгәрмәгән һәм быға тиклемге кимәлдә ҡалған.


text:
Республика башлығы Рәсәйҙең һәм Башҡортостандың дәүләт наградаларын тапшырҙыФото: Андрей Старостин
Республика башлығы Рәсәйҙең һәм Башҡортостандың дәүләт наградаларын тапшырҙы
Республика башлығы Рәсәйҙең һәм Башҡортостандың дәүләт наградаларын тапшырҙыФото: Андрей Старостин
ӨФӨ, 2014 йыл, 29 октябрь. /«Башинформ» мәғлүмәт агентлығы, Илья Спиридонов/.
29 октябрҙә Өфөлә Башҡортостан Президенты Рөстәм Хәмитов Рәсәй Федерацияһының һәм Башҡортостан Республикаһының дәүләт наградаларын тапшырҙы. Республика башлығының матбуғат хеҙмәте хәбәр итеүенсә, 50 алдынғы сәнәғәт, ауыл хужалығы, төҙөлөш комплексы, социаль өлкә, һаулыҡ һаҡлау, фән һәм мәғариф, мәҙәниәт һәм сәнғәт хеҙмәткәре маҡтаулы исемдәр, почет грамоталары, рәхмәт хаттары, ордендар менән билдәләнде.
Наградаларҙы тапшырып, Рөстәм Хәмитов залда йыйылғандарҙы яҡынлашып килгән байрам – Халыҡтар берҙәмлеге көнө менән ҡотланы һәм бик яҡшы эштәре өсөн рәхмәт әйтте.
— Һеҙ был наградаларға: маҡтаулы исемдәргә, ордендарға, миҙалдарға лайыҡлы. Һеҙ – ысын хеҙмәтсәндәр, яҡшы һәм уңышлы эшләүсе кешеләр, — тип билдәләне республика башлығы.
Бүләкләнеүселәрҙең исемлеге менән БР Президентының рәсми сайтында танышырға мөмкин.


text:
Фото:
Өфөлә юбилейлы «Газ. Нефть. Технологиялар-2012» күргәҙмәһе асылды
Фото:
Бөгөн Өфөлә «Газ. Нефть. Технологиялар-2012» ХХ халыҡ-ара күргәҙмәһе асылды. Был Рәсәйҙең нефть химияһы тармағындағы иң ҙур сараларҙың береһе. Күргәҙмәне асыу тантанаһында Башҡортостан Президенты Рөстәм Хәмитов, Рәсәй Нефть һәм газ сәнәғәтселәре союзы президенты Геннадий Шмаль, РФ Энергетика министрлығы вәкилдәре һәм башҡалар ҡатнашты.
— Рәсәй газ запасы буйынса беренсе урын биләй, нефть сығарыу буйынса беҙ беренсе тиҫтәгә инәбеҙ. Технологиялар буйынса ғорурланырлығыбыҙ бар, әммә был йүнәлештә тағы эшләргә кәрәк. Сөнки беҙҙең киләсәк — тап ошонда, — тип иҫәпләй Рөстәм Хәмитов. – Беҙҙең республикала бер-бер артлы ҙур ваҡиғалар булып тора. Үткән аҙнала ҙур әһәмиәткә эйә, етди «Ҙур химия» форумы үтте, бөгөн — «Газ. Нефть. Технологиялар». Былар барыһы ла — бер сылбырҙың быуындары.
— Беҙгә яңы күргәҙмә майҙандары кәрәк. Өфөлә төҙөлөш башлағандарҙан күргәҙмә корпустары, проблеманың тиҙ арала хәл ителерен көтәбеҙ, — тип дауам итте республика башлығы. – Беҙҙәге ошондай әһәмиәтле саралар эшендә ҡатнашырға теләүселәр күп.
Рөстәм Хәмитов юбилейлы күргәҙмәлә ҡатнашыусыларҙың барыһына ла газ һәм нефть табыуҙа ғына түгел, иң элек яңы технологиялар, технологик процестар һәм ҡорамалдар уйлап табыу һәм эшләп сығарыуҙа уңыштар теләне.
— Беҙгә был нефть һәм газға ҡарағанда ла нығыраҡ кәрәктер, бәлки, — тип һыҙыҡ өҫтөнә алды Башҡортостан Президенты.
РФ Энергетика министрлығының Нефть һәм газ сығарыу һәм транспортлау департаменты директоры урынбаҫары Виктор Антошин әйтеүенсә, нефть-газ комплексын төбәк-ара һәм халыҡ-ара интеграция нигеҙендә генә үҫтерергә мөмкин.
— Күргәҙмәлә ҡатнашыусылар һәм күргәҙмәнең бай эш программаһы был сараны мөһим ваҡиғаға әйләндерер һәм тармаҡ үҫешенә ҙур өлөш индерер, тип ышанам, — тине ул.
Был сарала Рәсәйҙең 30 төбәгенән һәм сит илдәрҙән алдынғы компаниялар ҡатнаша. Улар нефть һәм газ сәнәғәте өлкәһендәге өр-яңы ҡорамалдарын, алдынғы технологияларын тәҡдим итә. Башҡортостан исеменән «Башнефть», «Сода», «Синтез-Каучук», «Каустик», «Газпром нефтехим Салауат», «Туймазы геофизика ҡорамалдары заводы», «Полиэф», «Буринтех», «БР Нефть эшкәртеү һәм нефть химияһы институты» кеүек предприятиелар сығыш яһай.
Күргәҙмә сиктәрендә киң эш программаһы ла ҡаралған. Алты фәнни-ғәмәли конференция, семинарҙар һәм ҡатнашыусыларҙың презентациялары үтәсәк. Яҡын төбәктәрҙән, шулай уҡ Көнбайыш Себерҙән, Алыҫ Көнсығыштан, яҡын һәм алыҫ сит илдәрҙән нефть табыу һәм эшкәртеү предприятиеларының 12 меңгә яҡын белгесе күргәҙмә менән танышырға ниәтләй.
«Газ. Нефть. Технологиялар-2012» күргәҙмәһенең ойоштороусылары булып Энергетика министрлығы, БР Хөкүмәте һәм БР Сәнәғәт һәм инновацион сәйәсәт министрлығы ярҙамында Башҡортостан күргәҙмә компанияһы, БР Сауҙа-сәнәғәт палатаһы сығыш яһай.
Күргәҙмә үҙ эшен 25 майҙа тамамлай.


text:
ВИЧ-инфекциялы әсәләрҙән 105 бала тыуған
Республикала йыл башынан алып 627 ВИЧ-инфекциялы асыҡланған (347 ир-егет һәм 280 ҡатын-ҡыҙ).
ВИЧ-инфекциялы 169 йөклө ҡатын теркәлгән, шуларҙың 106-ыһының балаһы тыуған, бер бала үлгән.
25 июнгә ҡарата 7965 ауырыу иҫәптә тора. Шуларҙың 327-һе икенсе төбәктәрҙән килгән.
Әлеге ваҡытта Өфөлә 100 мең кешегә 279,2 ауырыу тура килә, республика буйынса был һан 196,3-кә тиң.
Енси юл ВИЧ таратыуҙың йәнә төп юлы булып ҡала — инфекциялыларҙың яртыһынан ашыуы ошо рәүешле сир йоҡтора.


text:
Кирбес заводтарының күбеһе етештереү күрһәткестәрен арттырған
Башҡортостанда керамик кирбес заводтары араһындағы 17 предприятие уҙған йылдың 11 айын етештереү күрһәткестәренең артыуы менән тамамлаған. Был үҙебеҙҙә етештерелгән ҡорамалдарҙа эшләүсе заводтарға ҡағыла. Шуларҙан «Андреевка керамик кирбес заводы» асыҡ акционерҙар йәмғиәтенең күрһәткестәре — 173,5 процентҡа, «Дәүләкән керамик заводы» яуаплылығы сикләнгән йәмғиәтенеке 136,1 процентҡа еткән. Дүрт предприятие продукция етештереүҙең кәмеүенә юл ҡуйған. Был турала БР Төҙөлөш һәм архитектура буйынса дәүләт комитететында хәбәр иттеләр. Яҡын арала йылға йомғаҡ яһаласаҡ.
Ете предприятие иҡтисади сәбәптәр буйынса туҡтатылған. Импорт ҡорамалдарҙа эшләгән бөтә предприятиелар ҙа продукция етештереүҙе арттырған. Республикала 31 завод керамик кирбес сығара. Шуларҙың 25-е ватан һәм белорус ҡорамалдары менән йыһазландырылған, алтыһы импорт ҡорамалдарҙа эшләй.
Силикат кирбес сығарыусы өс заводтың икәүһе уҙған йылдың 11 айын ыңғай күрһәткестәр менән тамамлаған. «Бессер» блоктары етештереүсе предприятиеларҙа ла ошондай уҡ хәл күҙәтелә. «ГлавБашСтрой» асыҡ акционерҙар йәмғиәте 61 мең кубометр газосиликат блоктары сығарған (30,5 млн дана шартлы кирбес).
Өҫтәмә ҡиммәткә һалымды иҫәпләмәгәндә керамик кирбестең уртаса хаҡы яңы йыл алдынан бер мең данаһына 5547 һум булған (2010 йылдың ноябрендә – 5033 һум), силикат кирбестең уртаса хаҡы 2010 йылдағы 4546 һум урынына 4196 һум тәшкил иткән.


text:
Башҡортостан «Төбәктәр – тотороҡло үҫеш» конкурсында еңгән субъекттар иҫәбенә инде
Башҡортостан 2011 йыл йомғаҡтары буйынса «Төбәктәр – тотороҡло үҫеш» йәмәғәт премияһына дәғүә итеүгә конкурста еңгән Рәсәй субъекттары иҫәбенә инде. РФ Хөкүмәте ҡушыуы буйынса иҡтисадтың инфраструктура секторындағы мәсьәләләрҙе хәл итеү өсөн дәүләттең, бизнестың һәм йәмәғәт вәкилдәренең тырышлығын туплау маҡсатында үткәрелгән федераль конкурстың һөҙөмтәләрен Рәсәй Сәнәғәтселәр һәм эшҡыуарҙар союзы тәҡдим итте.
Еңеүселәр исемлегенә йәмғеһе 15 Рәсәй субъекты компанияларының 26 инвестиция проекты ингән. Уларҙы финанслауға дөйөм алғанда 13 млрд һумдан ашыу сумма талап ителә.
Йомғаҡ яһау сиктәрендә конкурсты ойоштороу комитеты менән еңеүсе субъекттарҙың власть органдары араһында Меморандумдарға ҡул ҡуйыу тантанаһы үтте. Башҡортостан исеменән унда республиканың иҡтисади үҫеш министры Евгений Маврин ҡатнашты.


text:
«Башҡортостан» киностудияһы ТӨРКСОЙ ағзаһы илдәре Кинематографистар советы ултырышында ҡатнаша
«Башҡортостан» киностудияһы директоры Айбулат Юнысов менән компьютер графикаһы һәм анимация буйынса рәссам Таңсулпан Бураҡаева Халыҡ-ара төрки мәҙәниәте ойошмаһы (ТӨРКСОЙ) ағзаһы илдәренең Кинематографистар советы ултырышында ҡатнаша. Ул ошо көндәрҙә Төркиәнең баш ҡалаһында XXII Анкара Халыҡ-ара кинофестивале сиктәрендә үтә.
ТӨРКСОЙ ағзаһы илдәре араһында кинематография өлкәһендә хеҙмәттәшлекте үҫтереү юлдарын эҙләү – ултырыштың төп маҡсаты.
Ултырышта ҡатнашыусылар берлектәге кино һәм кинопрокат селтәре баҙарын формалаштырыу, кинофестивалдәр ойоштороу һәм берлектәге кино продукцияһын булдырыу мәсьәләләрен тикшерәсәк.
ТӨРКСОЙ ағзаһы илдәре Кинематографистар советы ултырышын ойоштороусылар булып Халыҡ-ара төрки мәҙәниәте ойошмаһы һәм Төркиә Республикаһы Мәҙәниәт һәм туризм министрлығының Кинематография һәм авторлыҡ хоҡуҡтары буйынса генераль дирекцияһы сығыш яһай.


text:
Яҡуп Ҡолмойҙоң тыуыуына 90 йыл тулыуға арналған юбилей кисәһе үткәрелде
Яҡуп Ҡолмой 20-нән ашыу шиғри баҫма авторы.
Мәктәпте тамамлағандан һуң педагогик техникумда уҡый. Бөйөк Ватан һуғышында ҡатнаша. Ҡаты яралана. Һуғыштан һуң, республиканың үҙәк матбуғат баҫмаларында, Башҡортостан радиоһында эшләй. Шиғриәт доньяһына Яҡуп Ҡолмой иртә килә. Уның тәүге әҫәрҙәре баҫмала 1936-сы йылдарҙа уҡ донья күрә. Һуғыш алдынан беренсе китабы сыға.
Барлығы инде Яҡуп Ҡолмой 20-нән ашыу китап авторы. Тыуған яғы, ҡаһарманлыҡ, хеҙмәт һәм мөхәббәт хаҡында яҙған шағирҙың шиғырҙары композиторҙар иғтибарын да йәлеп итә. Уның әҫәрҙәре буйынса 100-ҙән ашыу йыр яҙыла.


text:
Республика элеваторҙары яңы уңышты ҡабул итеүгә әҙерләнә
Башҡортостан элеваторҙары һәм ашлыҡ келәттәре яңы иген уңышын ҡабул итеүгә әҙерләнә. Бөгөн, 12 июлдә, Ғафури районында 2011 йылғы уңышҡа әҙерләнеү буйынса республика кәңәшмәһе үтәсәк, тип хәбәр иттеләр БР Ауыл хужалығы министрлығының матбуғат хеҙмәтенән.
Унда БР Хөкүмәте Премьер-министры урынбаҫары – БР ауыл хужалығы министры Эрнст Исаев, ашлыҡ ҡабул итеү предприятиеларының, икмәк продукттары комбинаттарының һәм элеваторҙарҙың етәкселәре, Ветеринар һәм фитосанитар күҙәтеү буйынса федераль хеҙмәттең Башҡортостан Республикаһы идаралығының һәм был тармаҡҡа ҡағылышы булған башҡа ойошмаларҙың вәкилдәре ҡатнашасаҡ.
Кәңәшмәлә ҡатнашыусылар «Аҡкүл элеваторы» асыҡ акционерҙар йәмғиәтендә республиканың ашлыҡ ҡабул итеү предприятиеларының, икмәк продукттары комбинаттарының һәм элеваторҙарҙың матди-техник базаһын яңы ашлыҡты ҡабул итеүгә һәм 2011 йылғы иген уңышын эшкәртеүгә әҙерләүгә бәйле мәсьәләләрҙе тикшерәсәк.


text:
Рәсәй Федерацияһы Йәмәғәт палатаһы составы һайланды
24 декабрҙә төбәк һәм төбәк-ара йәмәғәт ойошмаларынан яңы саҡырылыш Йәмәғәт палатаһы ағзаларының һуңғы өсөнсө өлөшөн һайлау үткәрелде. Ете федераль округта үткәрелгән конференцияларҙа ҡатнашыусылар тәҡдим иткән кандидатураларҙы РФ Йәмәғәт палатаһының инде раҫланған ағзалары ҡараны, улар һәр федераль округтан алтышар кеше һайларға тейеш ине.
Волга буйы федераль округынан дәғүәселәр араһында Башҡортостан Республикаһы Йәмәғәт палатаһы ағзаһы һәм БР Ҡатын-ҡыҙҙар союзы рәйесе Рәшиҙә Солтанова бар ине. Ҡыҙғанысҡа ҡаршы, ул Волга буйы федераль округынан һайланған алтау исемлегенә эләкмәгән. Шулай итеп, өсөнсө саҡырылыш РФ Йәмәғәт палатаһында Башҡортостан Республикаһынан вәкил булмаясаҡ; палатаның беренсе һәм икенсе составтарына БР Профсоюздар федерацияһы рәйесе Әмирхан Сәмерханов ингәйне.
Хәтерегеҙгә төшөрәбеҙ, РФ Йәмәғәт палатаһының өс ысул менән һайланған 126 ағзаһы «мөһим иҡтисади һәм социаль үҫеш мәсьәләләрен хәл итеү, милли именлекте тәьмин итеү, Рәсәй Федерацияһы граждандарының хоҡуҡтарын һәм азатлыҡтарын, конституцион ҡоролошто һәм Рәсәй Федерацияһында граждандар йәмғиәте үҫешенең демократик принциптарын яҡлау өсөн Рәсәй Федерацияһы граждандарының, йәмәғәт берләшмәләренең, дәүләт власы органдарының һәм урындағы үҙидара органдарының ижтимағи мөһим мәнфәғәттәрен яраштырыуҙы тәьмин итергә» тейеш.


text:
Фото:
Рөстәм Хәмитов Рәсәйҙең ауыл хужалығы министры Александр Ткачев менән осрашты
Фото:
ӨФӨ, 2015 йыл, 19 июнь. /«Башинформ» мәғлүмәт агентлығы/.
19 июндә Санкт-Петербургта XIX Петербург халыҡ-ара иҡтисади форумы сиктәрендә Башҡортостан Башлығы Рөстәм Хәмитов Рәсәйҙең ауыл хужалығы министры Александр Ткачев менән эшлекле осрашыу үткәрҙе. Төбәк Башлығының матбуғат хеҙмәтенән хәбәр итеүҙәренсә, осрашыу барышында республикала агросәнәғәт комплексындағы ҙур инвестиция проекттарын тормошҡа ашырыу барышы тикшерелде.
Төбәктә ауылды яңыртыу буйынса төп эш принциптары хаҡында һүҙ алып барғанда, Рөстәм Хәмитов республикалағы агропредприятиеларҙың етештереү күләменең түбән булыуын билдәләне – йылына бер кешегә 700-800 мең һум.
«Йәғни беҙ оҫталыҡ менән түгел, һан менән алдырабыҙ. Формаль яҡтан һөт, эре мөгөҙлө малдар һаны буйынса Рәсәйҙә беренсе урынды биләйбеҙ. Әммә был шәхси хужалыҡтар буйынса. Әлбиттә, ауыл хужалығын ойоштороу өсөн башҡа юлдар кәрәк», — тине төбәк Башлығы. Ул хәҙер агросәнәғәт комплексын үҫтереүҙең республика программаһы әҙерләнеүен һыҙыҡ өҫтөнә алды.
Рәсәйҙең ауыл хужалығы министры, үҙ сиратында, республикала күрһәткестәрҙең юғары булыуын, төбәкте Ауыл хужалығы министрлығы кимәлендә өлгө итеп ҡуйыуын билдәләне.
Осрашыуҙың тулы стенограммаһы менән Башҡортостан Башлығының сайтында танышырға мөмкин.


text:
2015 йылдың ете айы йомғаҡтары буйынса халыҡтың килеме 6,4 процентҡа артҡан
ӨФӨ, 2015 йыл, 9 октябрь. /«Башинформ» мәғлүмәт агентлығы, Розалиә Вәлиева/.
2015 йылдың ете айы йомғаҡтары буйынса халыҡтың йән башына уртаса килеме 24 465 һум тәшкил иткән һәм былтырғы ошо уҡ осор менән сағыштырғанда 6,4 процентҡа артҡан. Был хаҡта социаль-хеҙмәт мөнәсәбәттәрен көйләү буйынса өс яҡлы республика комиссияһы ултырышында Башҡортостандың хеҙмәт һәм халыҡты социаль яҡлау министры Ленара Иванова хәбәр итте. Ултырыш 9 октябрҙә Башҡортостан Хөкүмәтендә уҙҙы.
Ғинуар-июлдә хеҙмәткәрҙең уртаса айлыҡ хеҙмәт хаҡы 25 087 һумға еткән, былтырғы ошо уҡ осор менән сағыштырғанда 3,7 процентҡа артҡан. Йыл башынан республика буйынса, шулай уҡ иҡтисадтың реаль секторында хеҙмәт хаҡы үҫеше кәмей.
Ете айҙа республикала уртаса айлыҡ эш хаҡы кимәле Рәсәй буйынса уртаса хеҙмәт хаҡынан 75,5 процент тәшкил иткән.
Рәсәй Президентының 2012 йылдың 7 майындағы «Дәүләт социаль сәйәсәтен ғәмәлгә ашырыу буйынса саралар тураһында»ғы Указы менән 2018 йылға хеҙмәт хаҡы күләмен 1,4-1,5 тапҡырға арттырыу бурысы ҡуйылған. Һуңғы өс йылда Башҡортостанда эш хаҡы — 1,13, Рәсәйҙә 1,15 тапҡырға артҡан.
Ленара Иванова билдәләүенсә, иң түбән хеҙмәт хаҡын ауыл һәм урман хужалығы хеҙмәткәрҙәре ала — 13,6 мең һум. Иң юғарыһы — файҙалы ҡаҙылмалар сығарыу предприятиеларында — 44,8 мең һум.


text:
Шәкәр кукурузы
Шәкәр кукурузы (Zea mays йәки шәкәр кукурузы) — бөртөклөләр (Poaceae) ғаиләһенең Zea L. кукуруз ырыуының берҙән бер культуралы бөртөклө иген вәкиле.
Йөкмәткеһе
Ботаник яҙма[үҙгәртергә | вики-тексты үҙгәртергә]
Кукуруз — һабағы 5—6 метрға етеп үҫә торған бер йыллыҡ бер өйлө үҫемлек. Һабағы, башҡа ҡыяҡлыларҙан айырмалы булараҡ, ҡыуыш түгел. Сәсәкләре — айырым енесле. Емешлекле башаҡсыҡтар сәкәндәргә йыйналған. Сәкән япраҡ ҡуйынтығында йыуанайған ҡыҫҡа ян бәбәктә урынлаша. Башаҡсыктар бер сәскәле, сәскә элпәләре юҡ, емешлек йомро емшәндән һәм осонда икегә айырылған оҙон ефәк һымаҡ бағанасыҡтан тора. Һеркәсле башаҡсыҡтар ике сәскәле, һәр сәскә өс һеркәсле. Башаҡсыҡтар һабаҡ осонда урынлашҡан эре йәйенке һеперткеләргә йыйылған. Уларҙы ел һеркәләндерә.
Игелеү тарихы[үҙгәртергә | вики-тексты үҙгәртергә]
Шәкәр кукурузы Үҙәк һәм Көньяҡ Американан сыҡҡан; тыуған ерендә ул — 3—5 мең йылдарҙан бирле игелә торған үҫемлек[1]. Башҡа фекер буйынса, бынан 8000 йыл элек Мексикалағы Бальсас үҙәнлеге индейҙары иҫ китмәле бер үҫемлекте йорт тирәләрендә үҫтерә башлайҙар. Шулай итеп, маис (кукуруз) был кешеләрҙе аусылыҡ менән көн күреүсе күсмә тормоштан ултыраҡ тормошҡа әйләндерә[2]. Х. Колумб һ.б. диңгеҙселәр ярҙамы менән кукуруз Европала пәйҙа була: башта Испанияға, шунан һуң Англияға, Португалияға, Францияға, Италияға килеп инә. Европанан иһә Һиндостанға, Ҡытай, Индонезияға «сығып китә». Йөҙ йыл да уҙмай, флораның әлеге иҫ китмәле вәкиле бөтөн донъяға тарала. Ер йөҙендәге иң боронғо культураларҙың берһе булған шәкәр кукурузы ауыл хужалығына нигеҙ һала. Кукуруз игә башлау менән, уның «тирәһендә» башҡа төрлө һөнәрселектәр ҙә тыуа һәм үҫә, һөҙөмтәлә, цивилизация барлыҡҡа килә. Һис икеләнеүһеҙ әйтергә мөмкин: Америка ҡитғаһының барлыҡ боронғо цивилизацияларының да сәскә атыуы кукурузға бәйле. Индейҙар уларҙан 200 төрҙән артыҡ тәғәм әҙерләй белгәндәр. Ҡыҙҙырғандар ҙа, бешергәндәр ҙә, япрағынан һут һәм шараб яһағандар, сәскә һеркәһен сумса эслеге итеп файҙаланғандар. Япрағы шулай уҡ түбә ябыуға, кәүҫәһе стена яһауға, ә ҡалдыҡтары усаҡ яғыуға киткән.
Рәсәй империяһы һәм СССР-ҙа игелеү тарихы[үҙгәртергә | вики-тексты үҙгәртергә]
Безҙең ил халҡы өсөн кукуруз Хрущев исеме менән бәйле. Ләкин ул Рәсәйҙә XVII быуатта уҡ үҫтерелгән. Уны Ҡырымда, Кавказда һәм Украинаның көньяғында үҫтергәндәр. Империяның көньяк ҡалаларында кукуруз урамдарҙа ла һатылған: асыҡ һауала ҙур ҡаҙандарҙа йәш сәкәндәрҙе бешереп һата торған булгандар. Хакимиәткә коммунистар килгәс, был культураға иғтибар кәмегән. Бары 1959 йылда, совет башлығы Никита Хрущев АҠШ-ҡа барып ҡайтҡандан һуң ғына уға иғтибар уяна.
Аҙыҡ-түлек булараҡ һәм иҡтисади әһәмиәте[үҙгәртергә | вики-тексты үҙгәртергә]
Кукуруздың әһәмиәте бик ҙур, ул ҡиммәтле бөртөклө аҙык һәм тереклек аҙығы культураһы. Һабағы һәм япраҡтарынан ҡағыҙ, линолеум, вискоза, яһалма бөкө яһайҙар. Ярмаларынан май һығалар, крахмал алалар, емешлек бағанасыҡтары медицинала ҡулланыла.[3] Был культура башлыса аҙыҡ-түлек етештереүҙә ҡалланыла, бынан тыш мал өсөн фураж була ала. Шулай уҡ кукуруздан юғары сифатлы спирт һәм яғыулыҡ-майлау материалдары ла яһайҙар.
Ер шарында бөгөн кукуруз бойҙайҙан ҡала иң күп игелә торған культура. АҠШ-та йыл һайын 300 миллион тонна кукуруз орлоғо йыйып алына, Ҡытайҙа — 145, ә Рәсәйҙә барлығы 3 миллион тонна ғына. Әлбиттә, Америкала моның 85 проценты мал-тыуарға ашатыла, һәм шуға да ундағы малдарҙың итенең йомшаҡлығы, һутлығы менән айырылып тора. Дөйөм алғанда, кукуруз ете төргә бүленә: шуның бишеһе техник культураға инә — ул малдарға ашатыу, ярма, крахмал, май яһау өсөн тотонола, ә ике төрө ашау өсөн китә. Һәр американлы йылына 1,5 килограмм кукуруз орлоғо ашай. Шәкәрле сортын сей килеш һәм консервлап ашайҙар, ә ярыла торган сортынан попкорн яһайҙар.[4]
Аҙыҡ булараҡ туҡлыҡлыҡ ҡиммәте[үҙгәртергә | вики-тексты үҙгәртергә]
Сәләмәтлек өсөн файҙаһы[үҙгәртергә | вики-тексты үҙгәртергә]
Кукурузды ысын мәғәнәһендә сәләмәтлекте ҡайғыртыусы тип атарға мөмкин. Ул — йөрәк һәм ҡан әйләнеше системаһына бик тә кәрәкле К витаминының иң яҡшы сығанактарының береһе. Был үҫемлектең тағын бер ыңғай яғы — унда Е витаминының күп булыуы. Был витамин — организмдың ҡартайуын тотҡарлаусы. Кукурузда нервы системаһының алыштырғыһыҙ ярҙамсылары булған В төркөмө витаминдары ла, иммунитетты көсәйтеүсе С витамины ла, һөйәк һәм тештәрҙең ныҡлығын тәьмин итеүесе Д витамины ла, шулай уҡ тимер, йөрәкте һаҡлаусы һәм матдәләр алмашыныуын нормалләштереүсе калий һәм магний ҙа бар. Таҙартылмаған кукуруз майы аппетитты түбәнәйтә һәм ябыҡтырыусы күп диеталарҙа файҙаланыла. Кукуруз ҡыҙҙырылған, майлы ризыҡ һәм спиртлы эсемлектәрҙең организмға китергән зыянын кәметергә ярҙам итә. «Баҫыуҙар батшаһы» бауыр һәм үт ҡыуығы эшмәкәрлегенә ыңғай йоғонто яһай, шуға күрә уны холецистит һәм гепатиттарҙы булдырмаҫҡа ярҙам итеүсе туҡланыу рационына индерәләр. Ваҡланған орлоғо яраларҙы төҙәтергә ярҙам итә, уны дерматиттарҙы (тән боҙолоуы) дауалауҙа ла ҡулланалар. Ә кукуруз сәсе исә (рыльца) һейҙек, үт ҡыуҙырғыс һәм ҡан туҡтатҡыс, һейҙек һәм үт ҡыуығындағы таштарҙы иретеүсе һәм ағыулануға ҡаршы сара һанала.[5]
Ауырыуҙары[үҙгәртергә | вики-тексты үҙгәртергә]
Диабротика — кукуруз культураһына бик ҙур зыян китереүсе ҡоротҡос. Ҡуңыҙҙың личинкалары тәүҙә кукуруздың тамырҙарын зарарлый, үҫеп етеп ҡуңыҙға әйләнгәс, үҫемлектең япраҡ һәм кәсәнен кимерергә керешә. Һөҙөмтәлә кукуруз сәкәндәре орлоҡ бирер дәрәжәгә үҫеп етә алмай. Россельхознадзор идараһы белгестәре әйтеүенсә, диабротикаға ҡаршы бик көслө пестицидтар ярҙамында ғына көрәшеп була.[6]
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Мәүлүдова Л. Г., Ботаника: Юғары төҙөлөшлө үҫемлектәр системаһы: Юғары уҡыу йорттары өсен дәреслек бит404 (тат.)
- ↑ «Ҡырҙар батшаһы» (тат.)
- ↑ Мәүлүдова Л. Г., Ботаника: Юғары төҙөлөшлө үҫемлектәр системаһы: Юғары уҡыу йорттары өсөн дәреслек бит404 (тат.)
- ↑ «Ялан батшаһы» (тат.)
- ↑ «Кырлар патшасы» (тат.)
- ↑ Диабротика — кукуруз культураһына бик ҙур зыян килтерүсе ҡоротҡос. (тат.)
Әҙәбиәт[үҙгәртергә | вики-тексты үҙгәртергә]
- Бекетов А. Н. Кукуруза, маис // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Клюсс Г. А. Маис // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Бернардино де Саагун, Куприенко С.А. Общая история о делах Новой Испании. Книги X-XI: Познания астеков в медицине и ботанике / Ред. и пер. С. А. Куприенко. — К.: Видавець Купрієнко С.А., 2013. — 218 б. — (Месоамерика. Источники. История. Человек). — ISBN 978-617-7085-07-1.
- Всё о лекарственных растениях на ваших грядках / Под ред. Раделова С. Ю — СПб: ООО «СЗКЭО», 2010. — Б. 29—33. — 224 б. — ISBN 978-5-9603-0124-4.
- Румянцева Е. Е., Жоголев Д. А. Китайская кухня — М: Мир книги, 2000.
- Похлёбкин В. В. Национальные кухни наших народов — М: Центрполиграф, 1999. — 639 б. — ISBN 5-227-00462-5.
- Букасов С. М. Возделываемые растения Мексики, Гватемалы и Колумбии — Л.: Ин-т растениеводства ВАСХНИЛ, 1930. — Б. 109—150. — 470 б.


text:
Башҡортостан делегацияһы Санкт-Петербургта Халыҡ-ара һабантуйҙа ҡатнашты
23 июндә Ленинград өлкәһендә «Петербург һабантуйы» байрамы үтте. Унда Башҡортостан делегацияһы ла ҡатнашты. Делегацияны БР Дәүләт Йыйылышы – Ҡоролтай рәйесе урынбаҫары Рафаил Зиннуров етәкләне.
Ойоштороу комитеты ҡарары буйынса, быйыл Петербург һабантуйына халыҡ-ара статусы бирелде. Тәүгә был сараға Ленинград өлкәһе һәм Санкт-Петербург ҡалаһының барлыҡ башҡорт һәм татар милли-мәҙәни берләшмәләре вәкилдәре, Польша, Украина, Швеция, Финляндия, Төркиә, Төркмәнстан, Ҡаҙағстан, Үзбәкстан, Тажикстан һәм Ҡырғыҙстандан ҡунаҡтар йыйылды.
Башҡортостан Республикаһы исеменән байрамда Учалы районы сығыш яһаны. Учалы филармонияһы артистары ҡунаҡтарҙы йыр-бейеүҙәр менән ҡаршыланы. Бынан тыш, байрамда «Далан» эстрада төркөмө, БР М.Кәрим исемендәге Милли йәштәр театры артистары Искәндәр Ғәзизов, Рөстәм Ғизәтуллин сығыш яһаны.
Сараны асыу тантанаһында ҡунаҡтарҙы Ленинград өлкәһе губернаторы Александр Дрозденко сәләмләне. Ул байрамдың Бөтә донъя йәйге универсиадаһы алдынан үткәрелеүен, Ҡазанға ҙур яуаплылыҡ йөкмәтелеүен билдәләне һәм ярыштарҙы үткәреүҙә ҡалаға уңыштар теләне. Ленинград өлкәһенә ижади коллективтар һәм делегациялар ебәреп, милли байрамды үткәреүҙә ярҙам күрһәткәндәре өсөн Башҡортостан Һәм Татарстан республикаларына рәхмәт белдерҙе. «Беҙҙең өсөн иң мөһиме – халыҡтар дуҫлығы, шуға күрә Һабантуйҙы башҡорт һәм татар халыҡтарының ғына түгел, ә бөтә Ленинград өлкәһенең байрамы итеп ҡабул итәбеҙ», — тип һыҙыҡ өҫтөнә алды Александр Дрозденко.
БР Дәүләт Йыйылышы вице-спикеры Рафаил Зиннуров республика Президенты Рөстәм Хәмитовтың сәләмләү хатын уҡып ишеттерҙе.
Байрам ҡунаҡтарын шулай уҡ Татарстандың Дәүләт Советы рәйесе Фәрит Мөхәмәтшин һәм Санкт-Петербург Хөкүмәтенең Мәҙәниәт буйынса комитеты рәйесе Василий Панкратов сәләмләне.
Һабантуй сиктәрендә хөрмәтле ҡунаҡтар татар һәм башҡорт этнофольклор ауылдарында булды, ижади коллективтарҙың сығыштарын, милли көрәш бәйгеһен ҡараны. Петербург һабантуйының абсолют батырына Фәрит Мөхәмәтшин Татарстан Президенты исеменән яңы «Лада Калина»нан асҡыстар тапшырҙы. Майҙанда милли уйындар, ярыштар ойошторолдо. Байрам ҡунаҡтары милли ризыҡтарҙан ауыҙ итте, иҫтәлеккә сувенирҙар һатып алды.
Башҡортостан делегацияһы составында һабан байрамында шулай уҡ Башҡортостан Республикаһының Санкт-Петербургтағы вәкиле Риф Сәхәбетдинов, БР Мәҙәниәт министрлығының мәҙәни-күңел асыу эшмәкәрлеге бүлеге начальнигы Алһыу Сирғәлина, Учалы районы хакимиәте башлығы урынбаҫары Зөһрә Гордиенко, БР Милли йәштәр театры директоры Геннадий Мокшаев һәм башҡа рәсми кешеләр ҡатнашты, тип хәбәр иттеләр төбәктең Мәҙәниәт министрлығынан.


text:
22 октябрҙә Өфөлә Милләт-ара мөнәсәбәттәр советы ултырышы үткәрелә
РФ Президенты Владимир Путин быйыл 22 октябрҙә Өфөлә дәүләт башлығы ҡарамағындағы Милләт-ара мөнәсәбәттәр буйынса совет ултырышын үткәрергә ҡушты, тип хәбәр итә Интерфакс.
РФ президентының рәсми хоҡуҡи мәғлүмәт интернет-порталында баҫылған бойороғона ярашлы, ултырышта РФ субъекттарында дәүләт милли сәйәсәтен тормошҡа ашырыу мәсьәләһе тикшереләсәк. Ултырышты әҙерләү һәм үткәреүҙе тәьмин итеү президент хакимиәтенә, дәүләт башлығының эштәр идаралығына һәм Башҡортостан хөкүмәтенә йөкмәтелгән.


text:
Биш ай эсендә республикала торлаҡ төҙөлөшө күләме 19,9 процентҡа артҡан Фото: Андрей Старостин
Биш ай эсендә республикала торлаҡ төҙөлөшө күләме 19,9 процентҡа артҡан
Биш ай эсендә республикала торлаҡ төҙөлөшө күләме 19,9 процентҡа артҡан Фото: Андрей Старостин
ӨФӨ, 2015 йыл, 19 июнь. /«Башинформ» мәғлүмәт агентлығы, Әлим Фәйезов/.
Башҡортостанда юғары төҙөлөш темптары һаҡлана, тип хәбәр итә Башҡортостанстат. Ведомство мәғлүмәттәре буйынса, ағымдағы йылдың ғинуар-майында сафҡа индерелгән торлаҡ күләме 881 мең квадрат метр йәки уҙған йылдың ошо уҡ осорона ҡарата 119,9 процент тәшкил иткән. Республиканың 1000 кешеһенә иҫәпләгәндә, 216 квадрат метр торлаҡ төҙөлгән.
Биш ай йомғаҡтары буйынса республика торлаҡты сафҡа индереү буйынса Волга буйы федераль округы төбәктәре араһында икенсе, йән башына торлаҡ төҙөү буйынса, Татарстандан һәм Ульяновск өлкәһенән ҡала, өсөнсө урында килә. Халыҡ үҙенең иҫәбенә һәм кредит ярҙамында 609,2 мең квадрат метр йорт һалған, был 2014 йылдың ғинуар-май айҙарына ҡарата 102,5 процент. Торлаҡ төҙөлөшө структураһында уларҙың өлөшө 69,2 процент тәшкил итте.
Республика предприятиелары һәм ойошмалары 271,8 мең квадрат метр торлаҡты сафҡа индергән, был уҙған йылдың ошо уҡ осоро менән сағыштырғанда 1,9 тапҡырға күберәк, тип аңлатма бирҙеләр статистика ведомствоһында.


text:
«Өфө» аэропорты штат режимында эшләй
«Өфө» Халыҡ-ара аэропорты штат режимында эшләй. Республика баш ҡалаһында бөгөн иртәнән алып ҡар яуыуға ҡарамаҫтан, Өфө аэропорты ғәйебе менән рейстар тотҡарланманы.
«Өфө» Халыҡ-ара аэропорты” асыҡ акционерҙар йәмғиәте матбуғат хеҙмәте хәбәр итеүенсә, бөтә эске самолеттар тәғәйенләнеше буйынса имен осто. Әммә Мәскәүҙән төнгө рейстар килеүе тотҡарланды. Быға «Домодедово» һәм «Внуково» аэропорттарында ҡатмарлы һауа шарттары арҡаһында электр менән тәьмин итеү боҙолоуы сәбәп булды. Шул арҡала йәкшәмбе көнө «Домодедово»нан бер нисә рейс тотҡарланды, ләкин аҡрынлап көн дауамында хәл нормалләште.


text:
Рөстәм Хәмитов эш сәфәре менән Ғафури районында булды
23 апрелдә Башҡортостан Президенты Рөстәм Хәмитов эш сәфәре менән Ғафури районында булды, унда социаль инфраструктура объекттары менән танышты.
Красноусол ауылында Рөстәм Хәмитов капиталь ремонт талап ителгән үҙәк район дауаханаһын ҡараны – дауалау учреждениеһының торошо шәптән түгел. Шул уҡ мәлдә медицина учреждениеһын ремонтлауға аҡса алдан уҡ бүленгән, әммә ремонт эштәре тулы күләмдә башҡарылмаған. Хәйер, башҡарылған эштәр сифаты ла ҡәнәғәтләнерлек түгел. Ремонт үткән палаталарҙың ҡайһы бер урындарында ярыҡтар барлыҡҡа килгән. Эштәрҙе тамамлау өсөн тағы 17 миллион һум кәрәк.
Үҙәк район дауаханаһының төп проблемаһы – поликлиниканың булмауы. Уның корпусында ремонт барғанға күрә, ҡорамалдар һәм белгестәр дауахананың башҡа бүлектәрендә урынлаштырылған. Өҫтәүенә бина торошо асептика һәм антисептика талаптарын күҙәтергә мөмкинлек бирмәй.
«Янығыҙҙан ҙур түрәләр үтеп йөрөүенә, эргәгеҙҙә генә бик шәп шифахана булыуына ҡарамаҫтан, дауаханала ярлылыҡ хөкөм һөрә, ауыр сирле пациенттар коридорҙарҙа ята, — тип асыуланды Рөстәм Хәмитов. — Миндә был ауыр тәьҫораттар ҡалдырҙы, һәм мин ҡәтғи рәүештә дауахананы ошо хәлгә еткергән вазифалы кешеләрҙе яуаплылыҡҡа тарттырыуҙарын талап итәм».
Республика башлығы дауахана бүлектәрен ҡараны, клиника пациенттары менән аралашты һәм уларға тиҙ арала һауығыуҙарын теләне. Медицина персоналы менән әңгәмәләшкәндә дауахананың ремонттан башҡа проблемалары булыуы ла асыҡланды. Торлаҡ етешмәүе арҡаһында учреждение штаты тулы түгел. 86 белгес урынына бында ни бары 53 кеше эшләй. Шулай ҙа был мәсьәлә хәл итерлек.
«Әгәр бында табиптар өсөн торлаҡ төҙөлһә, белгестәр килерме?» – тип ҡыҙыҡһынды Рөстәм Хәмитов һәм ыңғай яуап алды.
Әлеге ваҡытта ауылда 24 фатирлыҡ йорт төҙөлә. Ләкин республика башлығы бының ғына аҙ булыуын блдәләне.
«Киләсәкте уйларға, 2012-2013 йылдарға йорттар һала башларға кәрәк» — тине Башҡортостан Президенты.
Китер алдынан Рөстәм Хәмитов, дауахананы ремонтлауға средстволар мотлаҡ бүленәсәк, бәлки аҡса быйыл уҡ булыр, тине. Ә аҡсаны файҙаланыу тураһындағы материалдар тикшереү органдарына ебәреләсәк.
***
Ғафури районының район үҙәгендә балалар икенсе йыл инде файҙаланыуға тапшырылмаған мәктәптә уҡый. Уҡыу учреждениеһының яңы бинаһы 2010 йылда төҙөлгән, ләкин заказсы-төҙөүсе төҙөлөш-монтажлау эштәрен әле һаман тамамламаған, шуға күрә бинаны сафҡа индереүгә документтар ҙа юҡ.
Төҙөлөп бөтмәгән спорт майҙансығында етешһеҙлектәр бар. Уҡыу йорто янындағы территория ла төҙөкләндерелмәгән. Өҫтәүенә корпустарҙың береһендә канализация эшләмәй. Норматив документацияның булмауы мәктәп хакимиәтенең хеҙмәт күрһәтеүгә һәр төрлө ойошмалар менән килешеүҙәр төҙөгәндә ҡатмарлыҡтар тыуҙыра.
Рөстәм Хәмитов хеҙмәт, информатика кабинеттарын, ашхананы ҡараны.
Төбәк башлығына мәктәптә 530 бала уҡыуы хаҡында һөйләнеләр. Был уҡыу йорто республикала үҙенең спорт ҡаҙаныштары менән дан тота. Мәктәпте тамамлаусылар араһында күренекле кешеләр күп.
«Башҡортостан уҡытыусыларына эш хаҡын 30 процентҡа арттырасаҡтар», — тип белдерҙе Рөстәм Хәмитов педагогтар менән осрашыуҙа.
Республика башлығы һүҙҙәренсә, быйыл мәғариф системаһын финанслауға федераль бюджеттан 750 млн һум тиерлек аҡса бүленәсәк. Был средстволар мәктәптәр өсөн ҡорамалдар һатып алыуға йүнәлтеләсәк. Федераль финанс һалыуҙар мәктәптәрҙе йыһазландырыуға билдәләнгән республика бюджеты средстволарын педагогтарҙың эш хаҡын арттырыуға тотонорға мөмкинлек бирәсәк.
Был аҡсаға Башҡортостан ҡаҙнаһынан йәнә 300 миллион һум йүнәлтеү планлаштырыла. Шулай итеп, уҡытыусыларҙың эш хаҡын арттырыуға дөйөм алғанда миллиард һум йүнәлтеләсәк. Тәүге арттырылған күләмдәге түләүҙәр ағымдағы йылдың 1 сентябренән бирелә башлаясаҡ. Һөҙөмтәлә һәр педагог, улар республикала 48 мең кеше, хеҙмәт хаҡына 30 процент самаһы өҫтәмә аласаҡ.
***
Ғафури районы буйлап эш сәфәре барышында Рөстәм Хәмитов экологик өмәлә ҡатнашты. Красноусол ауылының 2-се «Тирәккәй» балалар баҡсаһы территорияһында республика башлығы бер нисә ағас ултыртты һәм өмәгә килгән тәрбиәселәр менән аралашты.
Рөстәм Хәмитов мәктәпкәсә белем биреү учреждениеһында ремонт барышы менән дә танышты. «Тирәккәй» 1970 йылда төҙөлгән. Икенсе яңыраҡ корпусы бында 1991 йылда һалынған. Әлеге ваҡытта төҙөүселәр иҫке бинаны ремонтлай. Был маҡсатта 4 миллион һум үҙләштерелгән. Объекттағы ҡалған эштәрҙе тамамлауға ла шул сама кәрәк. Белгестәрҙе иҫке бина стенаһында йыл ярым элек барлыҡҡа килгән ярыҡ борсой. Төҙөүселәр фундаментын нығытҡан һәм стеналағы ярыҡты беркеткестәр менән тарттырған.
***
Эш сәфәре йомғаҡтары буйынса Рөстәм Хәмитов Ғафури районы етәкселегенә социаль өлкә учреждениелары төҙөлөшөн һәм ремонтын, шулай уҡ уларҙы ҡорамалдар менән йыһазландырыуҙы күҙаллаған программа әҙерләргә ҡушты (2015 йылға тиклемге осорҙа).
«Районға социаль инфраструктура үҫеше өлөшөндә ярҙам күрһәтеләсәк», — тип билдәләне Рөстәм Хәмитов.
Ғафури районы бюджеты — дотациялы. 2010 йылда ул 630 млн. һум тәшкил иткән, шуларҙан 124 млн. һумы – үҙенең табышы (19,7%).


text:
600 ҡатнашыусыға 350 эш урыны: Өфөлә сираттағы вакансиялар йәрминкәһе үтте
Дәүләткә ҡарамаған милек формаһындағы предприятиелар өсөн кисә Өфөлә үткән вакансиялар йәрминкәһендә 600 кеше ҡатнашты. Был юлы һәр тәҡдим ителгән вакансияға яҡынса икешәр эш эҙләүсе тура килде.
— 33 эш биреүсе йәрминкәгә килеүселәргә сауҙа, сәнәғәт, ял ваҡытын ойоштороу өлкәләрендә 350 буш эш урыны тәҡдим итте. Эш тәҡдим итеүселәр менән һөйләшеүҙәрҙә ҡатнашҡандарҙан яҡынса 60 кеше эшкә саҡырыу алды, — тине Өфө мәшғүллек хеҙмәтенең предприятиелар менән бәйләнештәр бүлеге начальнигы Ирина Турчина.
Киләһе вакансиялар йәрминкәһе Өфөлә 7 июндә үтә һәм ул тулыһынса йәйге каникулдар осорона йәштәрҙең ваҡытлыса мәшғүллегенә арнала.


text:
Фото:
Юристар кандидатлыҡ һәм докторлыҡ диссертацияларын Өфөлә яҡлай аласаҡ
Фото:
Өфөлә, Конгресс-холда, «Рәсәй юристары ассоциацияһы» төбәк бүлексәһенең отчет-һайлау конференцияһы үтә. Уның эшендә Башҡортостан Президенты Рөстәм Хәмитов, «Рәсәй юристары ассоциацияһы» Дөйөм Рәсәй йәмәғәт ойошмаһы Идараһы рәйесе, Дәүләт Думаһының Граждандар, енәйәт, арбитраж һәм процессуаль закондары буйынса комитеты рәйесе Павел Крашенинников, БР Дәүләт Йыйылышы – Ҡоролтай Рәйесе Константин Толкачев ҡатнашты.
— Хәҙерге үҫешкән дәүләт хоҡуҡ системаһының һөҙөмтәле эшләүе менән айырылып тора, — тине республика Президенты. — Ул, кеше закон буйынса үҙенә тейешле нәмәне ала, тип гарантиялай. Республикала юғары квалификациялы юристар аҙ түгел, ике йыл элек улар Рәсәй Юристар ассоциацияһына ҡушылды һәм ярайһы уҡ юғары кимәлдә эшләй. Ләкин көсәйтеүҙе талап иткән ҡайһы бер йүнәлештәр ҙә бар.
Иң элек бушлай юридик ярҙамды көсәйтергә кәрәк. Был эш сиктәрендә ҡыҫҡа ваҡытта хоҡуҡ мәҙәниәтен таратыуға булышлыҡ итерлек сайт — юридик портал булдырырға кәрәк. Минең ҡарашҡа, юристар депутаттар ҡабул иткән закондарға йәмәғәт экспертизаһы үткәрергә тейеш.
Рөстәм Хәмитов шулай уҡ, ярҙам итергә вәғәҙә итеп, республикала Рәсәй юристары йәштәр форумын үткәрергә һәм урындағы «Йыл юрисы» профессиональ конкурсын булдырырға тәҡдим итте.
— Ғәжәп, беҙҙең вуздарҙа юриспруденция буйынса диссертация советы юҡ, — тип белдерҙе Президент. — Юристарыбыҙ үҙ кандидатлыҡ һәм докторлыҡ диссертацияларын башҡа ҡалаларҙа яҡларға мәжбүр.
— Ысынлап та, был тәртипһеҙлек. Ҡайҙағыҙ, мин был мәсьәләгә тотонайым әле, — тине Павел Крашенинников залдағыларҙың алҡышлап ҡул сабыуы аҫтында: конференцияла эшләүсе юристар һәм Ассоциация ағзалары ғына түгел, шулай уҡ студенттары менән уҡытыусылар ҙа ҡатнашты, улар өсөн был мәсьәлә айырыуса мөһим.
Павел Крашенинников ҡыҫҡаса мөһим яңылыҡтар хаҡында һөйләне. Мәҫәлән, Рәсәйҙә интеллектуаль милек мәсьәләләре менән шөғөлләнәсәк Патент суды ойошторола. Тикшереү комитеты прокуратуранан айырыла, бөтә тикшереү бер органда тупланасаҡ. Нотариатты ла реформалаштырыу көтә — нотариустарҙың бушлай консультация биреү функцияһы барлыҡҡа киләсәк.
Башҡортостан юристары ойошмаһын иң беренсе Радий Хәбиров етәкләне, һуңынан — Рафаил Зинуров. Бөгөн конференция бурыстарының береһе — төбәк бүлексәһе етәксеһен ҡайтанан һайлау.


text:
Башҡортостанда 26,7 гектар урман янғындан зыян күргән
Башҡортостанда үткән ял көндәрендә өс урман янғыны теркәлгән, уларҙың дөйөм майҙаны ете гектарҙан ашыу тәшкил иткән.
— Баймаҡ һәм Бәләбәй урман хужалыҡтарындағы ике янғын тиҙ арала һүндерелде, — тип хәбәр итте БР Урман хужалығы министрлығының матбуғат хеҙмәте етәксеһе Айбулат Ғәйнуллин. – Өфө урман хужалығында теркәлгән янғын таралыуҙан туҡтатылды, әлеге ваҡытта уны һүндереү буйынса эштәр алып барыла. Янғындарҙың барлыҡҡа килеү сәбәптәре әлегә асыҡлана.
Республикала 2013 йылдағы янғын хәүефе миҙгеле башланғандан алып йәмғеһе биш урман янғыны теркәлгән. Уларҙың икәүһе кешенең ут менән һаҡһыҙ эш итеү сәбәпле барлыҡҡа килгән. Ҡалған өсәүһенең сәбәптәре асыҡлана.
Янғындан зыян күргән майҙан бөгөнгө көнгә 26,7 гектар тәшкил итә, тип хәбәр иттеләр БР Урман хужалығы министрлығының матбуғат хеҙмәтенән.
Хәтерегеҙгә төшөрәйек, БР Урман хужалығы министрлығының диспетчер идараһы пункты тәүлек әйләнәһенә эшләй. Урман һағының «тура линия»һы телефоны: 8(347)262-40-39 йәки 8-800-100-94-00 (бөтә телефондарҙан да шылтыратыу бушлай).


text:
Башҡортостандың Төбәк операторы капиталь ремонт өсөн иғәнәләрҙе депозитҡа һалыуҙы күҙалламай Фото: Олег Яровиков
Башҡортостандың Төбәк операторы капиталь ремонт өсөн иғәнәләрҙе депозитҡа һалыуҙы күҙалламай
Башҡортостандың Төбәк операторы капиталь ремонт өсөн иғәнәләрҙе депозитҡа һалыуҙы күҙалламай Фото: Олег Яровиков
ӨФӨ, 2016 йыл, 1 июнь. /«Башинформ» мәғлүмәт агентлығы, Галина Бахшиева/.
Рәсәй Хөкүмәте капиталь ремонтлау фондының төбәк операторы иҫәбендәге ваҡытлыса буш торған аҡсаларын банкка һалыу тәртибен һәм контролдә тотоуҙы, уларҙың сикке күләмен билдәләне.
Был финанс ойошмаларын һайлап алыу мәсьәләһен хәл итергә тейеш. Мәҫәлән, быға тиклем төбәк операторҙары конкурсында бөтә банктар ҙа ҡатнаша алмаһа, хәҙер һайлап алыу ҡағиҙәләре федераль кимәлдә көйләнгән.
«Башҡортостан төбәк операторы»ның матбуғат хеҙмәтендә хәбәр итеүҙәренсә, фонд күп фатирлы йорттарҙағы торлаҡ милекселәренең дөйөм мөлкәтте капиталь ремонтлауға иғәнәләрен депозитта һаҡларға йыйынмай. Аҡсаларҙы банкта һаҡлау күп фатирлы йорттарҙағы дөйөм мөлкәтте капиталь ремонтлау буйынса башҡарылған эштәр өсөн подряд ойошмалары менән үҙ ваҡытында иҫәпләшергә мөмкинлек бирмәйәсәк.
Банк иҫәбе килешеүенә ярашлы, әлеге ваҡытта Төбәк операторының дөйөм иҫәбе асылған Һаҡлыҡ банкы иҫәптә ҡалған аҡсаға йылына 3,01 процент өҫтәй бара.
Төбәк операторының төп бурысы — аҡсаларҙы банкта һаҡлау түгел, уларҙы капиталь ремонт үткәреүгә йүнәлтеү, тип билдәләнеләр фондта.
2014 йылдың октябренән Башҡортостандың Төбәк операторы капиталь ремонтлау өсөн иғәнә йыя. Бөгөн төбәктә 1,5 меңдән ашыу күп фатирлы йорт ремонтланған. Ошо ваҡыт эсендә капиталь ремонтлау өсөн иғәнә суммаһы 3,5 миллиард һум тәшкил иткән.


text:
Мәскәүҙә Рөстәм Хәмитовтың РФ финанс министры Антон Силуанов менән осрашыуы үтте
9 апрелдә Мәскәүҙә Башҡортостан Президенты Рөстәм Хәмитов Рәсәйҙең финанс министры Антон Силуанов менән осрашты, тип хәбәр иттеләр төбәк башлығының матбуғат хеҙмәтенән. Осрашыуҙа республиканың бюджет секторын финанслау мәсьәләләре тикшерелде.
Эш осрашыуы барышында, атап әйткәндә, Өфөнөң инфраструктура объекттары төҙөлөшөн финанс яҡтан тәьмин итеү, республиканың бюджет өлкәһе хеҙмәткәрҙәренә эш хаҡын арттырыу тураһында һүҙ барҙы.


text:
Башҡортостанда «голштин-фриздар» һөт буйынса рекорд ҡуя
Башҡортостанда «голштин-фриз» тоҡомло һыйырҙар иң һөтлөләрҙән һанала. Уҙған йыл йомғаҡтары буйынса республиканың өс хужалығы һауым буйынса ете меңлек сикте үтте. Уларҙың барыһы ла тап ошо һөтлө тоҡомдо үрсетеүгә өҫтөнлөк биргән.
Республикала һөт малсылығы буйынса лидер — Туймазы районының «Нерал-Матрикс» берлектәге предприятиеһы, тип хәбәр иттеләр БР Ауыл хужалығы министрлығының матбуғат хеҙмәтенән. Йыл дауамында бында һәр һыйырҙан 7802-шәр килограмм һөт һауылған. Икенсе урында Өфө районының «Алексеевка» совхозы» дәүләт унитар ауыл хужалығы предприятиеһы — 7567 кг, өсөнсөлә – Ҡырмыҫҡалы районының «Артемида» яуаплылығы сикләнгән йәмғиәте — 7438 кг.
Тоҡомсолоҡ хужалығы статусына эйә тағы 11 ауыл хужалығы предприятиеһы һәр һыйырҙан 6 мең килограмдан ашыу һөт һауып алған.
Дөйөм алғанда 2011 йыл йомғаҡтары буйынса республикала тулайым һауым 1 млн 750 мең тоннанан ашҡан. Уртаса алғанда һәр һыйырҙан бер йылда 3257 килограмдан ашыу һөт һауылған.


text:
29 апрель
29 апрель — григориан стиле буйынса йылдың 119-сы (кәбисә йылында 120) көнө. Йыл аҙағына тиклем 246 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
- 1624 — Людовик XIII үҙенең министры итеп кардинал Ришельёны тәғәйенләй (рәсемдә).
- 1882 — Берлинда троллейбус линияһы эксплуатацияһы тапшырыла.
- 1897 — Инглиз физигы Джозеф Томсон электрон барлығы тураһында хәбәр итә.
Был көндө тыуғандар[үҙгәртергә | вики-тексты үҙгәртергә]
Был көндө үлгәндәр[үҙгәртергә | вики-тексты үҙгәртергә]
- 1979 — Әхмәлетдинов Фазылйән Фазлый улы, Советтар Союзы Геройы (1945).


text:
Фото:
Башҡортостандың яңы хеҙмәт һәм халыҡты социаль яҡлау министры – Ленара Иванова
Фото:
9 ноябрҙә Башҡортостан Президенты үҙ Указы менән республиканың хеҙмәт һәм халыҡты социаль яҡлау министры итеп Ленара Иванованы тәғәйенләне.
Ленара Хәким ҡыҙы Иванова 1968 йылдың 31 декабрендә Нефтекамала тыуған. Өфө авиация институтын һәм Башҡорт дәүләт университетын тамамлаған.
Хеҙмәт эшмәкәрлеген 1990 йылда Өфө авиация институты студенттарының профком рәйесе урынбаҫары булып башлай.
Башҡортостан Профсоюздар федерацияһы белгесе, социаль-гуманитар бүлек мөдире, секретары булып эшләй. Һуңғы дүрт йылда БР Профсоюздар федерацияһы рәйесе урынбаҫары вазифаһын биләй.
«Башҡортостан Республикаһының мәғариф отличнигы» билдәһе менән наградланған.
Төбәк башлығының икенсе Указы менән Ринат Тимербаев үҙ теләге буйынса хеҙмәт һәм халыҡты социаль яҡлау министры вазифаһынан бушатылды, тип хәбәр итә Башҡортостан Президентының матбуғат хеҙмәте.


text:
Фото:
Өфө моторҙар эшләү берекмәһенең генераль директоры - «Йыл директоры-2010» еңеүсеһе
Фото:
«Өфө моторҙар эшләү производство берекмәһе» асыҡ акционерҙар йәмғиәтенең генераль директоры Александр Артюхов БР Сәнәғәтенең машиналар эшләү тармағы профсоюз ойошмалары ассоциацияһының 2010 йылғы социаль-иҡтисади һәм профсоюздар ярышында “Йыл директоры” коминацияһында беренсе урын алды.
Предприятиенан хәбәр итеүҙәренсә, конкурста 1000 кешенән ашыу хеҙмәткәр эшләгән предприятиеларҙың һигеҙ етәксе ҡатнашҡан. Коллектив килешеүҙең сифаты, етештереү күләменең үҫеше, уртаса эш хаҡы һәм эш хаҡын түләү буйынса бурыстарҙың булмауы, эшселәр мәшғүллеге, социаль объекттар булыуы еңеүсене һайлағанда төп критерийҙарҙан һаналған.
Александр Артюхов «ӨМЭПБ» асыҡ акционерҙар йәмғиәтенә 2006 йылдың мартынан етәкселек итә, БР Дәүләт Йыйылышы – Ҡоролтай депутаты. 2009 йылда предприятие башлығы «БР-ҙың атҡаҙанған машиналар эшләүсеһе» исеменә лайыҡ булған.


text:
Өфөлә йыл башынан алып етенсе тапҡыр максималь һауа температураһы теркәлгән Фото: Олег Яровиков
Өфөлә йыл башынан алып етенсе тапҡыр максималь һауа температураһы теркәлгән
Өфөлә йыл башынан алып етенсе тапҡыр максималь һауа температураһы теркәлгән Фото: Олег Яровиков
ӨФӨ, 2016 йыл, 10 март. /«Башинформ» мәғлүмәт агентлығы, Гөлфиә Акулова/.
9 мартта Өфөлә максималь һауа температураһы теркәлгән. Был йыл башынан алып етенсе осраҡ, тип билдәләй Башҡортостандың гидрометеорология һәм тирә-яҡ мөхит мониторингы идаралығы синоптиктары.
«Өфө-Дим» метеостанцияһында термометр бағанаһы +6,9 градусҡаса күтәрелгән, һуңғы тапҡыр был көндө ошондай йылылыҡ 2006 йылда күҙәтелгән, ул саҡта һауа температураһы +6,2 градус тәшкил иткән.
«Өфө-Аэропорт» метеостанцияһында максималь температура +6,6, гидрометеорология үҙәгендә (Р. Зорге урамы, 25/2) +8 градусҡа еткән.
9 мартта Архангел метеостанцияһында иң юғары температура теркәлгән һәм +3, +8,6 тәшкил иткән. Республиканың көнсығыш райондарында һалҡыныраҡ булған, температура -2,-7 градустан артмаған.
1973 йылдың 4 мартында һауа температураһы +4,4 градус булһа, быйыл иһә +5,3 тәшкил иткән. 5 мартта ла баш ҡалала 1965 йылғы күрһәткестән (+3,5) юғарыраҡ температура теркәлгән (+5,9).


text:
Фото:
VDL-НЕФАЗ туристик автобусын белгестәр юғары баһаланы
Фото:
Мәскәүҙә үткән «Интурмаркет-2010» күргәҙмәһендә туристар өсөн VDL-НЕФАЗ-52999 автобусын туриндустрия белгестәре юғары баһаланы.
«Нефтекама автозаводы» асыҡ акционерҙар йәмғиәтенән хәбәр итеүҙәренсә, НЕФАЗ автобусын күргәҙмәлә РФ спорт, туризм һәм йәштәр сәйәсәте министры Виталий Мутко, ил төбәктәренән уның коллегалары, шулай уҡ Рәсәйҙең эре туроператорҙар вәкилдәре ҡараны.
Әйтергә кәрәк, VDL-НЕФАЗ-52999 техник (DAF двигателе, VDL шассийы), шулай уҡ файҙаланыу (яғыулыҡ тотоноу – 100 километрға 28 литр, двигатель ресурсы – кәмендә 700 мең километр) характеристикалары буйынса туристар ташыу өсөн бик тә ҡулайлы. Өҫтәүенә, уңайлылыҡтары буйынса ла (биотуалет, водителгә йоҡлау урыны, DVD, мини-кухня) ул Европа етештереүселәре автобустарынан һис тә ҡалышмай.
Был модель автобустары Башҡортостанда, шулай уҡ Рәсәйҙең башҡа төбәктәрендә файҙаланыла ла инде. Санкт-Петербургта, мәҫәлән, беҙҙең автобустар Европа буйлап автобус турҙарына сығарыла.
Ә күргәҙмәлә төбәк кенә түгел, шулай уҡ сит ил турагентлыҡтары ла ҡатнашыу сәбәпле, был предприятие өсөн үҙ продуктын артабан автотранспорт баҙарына сығарыу мөмкинлеге лә.


text:
Рәсәй һәм донъя хәбәрҙәре
Рәсәй һәм Сәғүд Ғәрәбстаны донъяла нефть баҙарының тотороҡлоғон тәьмин итеү буйынса һөйләшеп килеште. Яҡтар ошо турала килешеү ҙә имзалағандан һуң нефткә хаҡтар 5 процентҡа ҡыйбатланған.
Рәсәй космонавтары Алексей Овчинников, Олег Скрипочка һәм НАСА астронавты Джеффри Уильямс оҙайлы осоштан һуң ергә ҡайтты. «Союз ТМА-20М» корабленең капсулаһы Ҡазағстанға төштө. Космонавтар иҫән-һау.
” Ньютон” дауылы Мексикаға барып етте. Көслө ел һәм ҡойма ямғырҙар сәбәпле урындағы хакимиәттәр халыҡты урамға сыҡмаҫҡа саҡыра. 14 мең турист авиарейстар булмау сәбәпле аэропорттарҙа ҡалырға мәжбүр.


text:
БР буйынса Рәсәй реестры Идаралығы граждандар өсөн уңайлы шарттар булдыра
БР буйынса Рәсәй реестры Идаралығының Сибай бүлексәһендә ғариза биреүселәрҙе хәҙер яңыртылған залда ҡабул итәләр. Күсемһеҙ милеккә дәүләт теркәүе һәм күсемһеҙ милек менән башҡарылған килешеүҙәр менән бәйле дәүләт хеҙмәттәре күрһәтеү буйынса операциялар залы үҙгәреш кисергән.
Бинаны ҡайтанан планлаштырыу арҡаһында граждандар элеккесә кабинеттарҙа түгел, ә айырым кабинкаларҙа ҡабул ителә. Бынан тыш, операцион залда башҡа төрлө уңайлы шарттар ҙа булдырылған: һауа кондиционеры эшләй, түләүҙәр ҡабул итеү буйынса терминал ҡуйылған, мәғлүмәт стендтарын һәм үҙенең сиратын көткәндәргә мебелде яңыртыу ҙа планлаштырыла.
БР буйынса Рәсәй реестры Идаралығының матбуғат хеҙмәтенән хәбәр итеүҙәренсә, яңыртылған операцион зал Сибай хакимиәте һәм «Учалы тау-байыҡтырыу комбинаты» асыҡ акционерҙар йәмғиәтенең Сибай филиалы ярҙамы менән асылған.


text:
Аграрийҙар бесән буйынса планды яртылаш үтәгән
Башҡортостанда 377 мең тонна бесән әҙерләнгән. Планға ҡарата был 52 процент, тип хәбәр иттеләр БР Ауыл хужалығы министрлығының матбуғат хеҙмәтендә. Сенаж һалыу эштәренең ҡыҙған осоро. Йомаға ҡарай мал аҙығы әҙерләүселәр траншеяларға 863 мең тоннан ашыу һутлы мал аҙығы тултырған. Бер шартлы мал башына иҫәптә был аҙыҡ запасы 8,7 центнер мал аҙығы берәмеген тәшкил итә.
Аграр ведомствоның эксперттары әйтеүенсә, аномаль эҫе көндәргә ҡарамаҫтан, быйыл хужалыҡтар үҙен мал аҙығы менән тулыһынса тәьмин итә аласаҡ. Иң насар күҙаллауҙар буйынса ла, республикала уртаса алғанда бер шартлы мал башына 22 центнер мал аҙығы берәмеге әҙерләнәсәк. Былтырғы запастар менән бергә яҡынса 28 центнер мал аҙығы берәмеге запасҡа һалынасаҡ.
Әле БР Ауыл хужалығы министрлығы Урал аръяғының ҡоролоҡтан зыян күргән райондарына ярҙам итеү варианттарын эҙләй.
Дөйөм алғанда республика буйынса 634 мең гектарҙа мал аҙығы культуралары сабып алынған, планлаштырылғандың был яртыһынан күберәк (57%). Ғафури һәм Нуриман райондары хужалыҡтарына иһә бесәнде 10 проценттан да аҙыраҡ майҙандарҙан йыйып алырға ҡалған.


text:
Өфөгә Белоруссияның яңы вәкиле килде
Беларусь Республикаһының Рәсәй Федерацияһындағы Илселегенең Өфөләге бүлексәһенә яңы етәксе тәғәйенләнде. Ул был вазифала урындағы йәмәғәтселеккә яҡшы билдәле Олег Исаевты алмаштырҙы. Олег Исаев Белоруссия Сит ил эштәре министрлығында эшләүгә саҡырыу алды.
Василий Новак бер нисә көн элек кенә үҙ вазифаһын үтәүгә тотондо. Уның әйтеүенсә, әлегә ул сәғәт поястарын алмаштырыуға һәм Башҡортостан климатына өйрәнеп бөтмәгән әле, әммә республика иҡтисады менән танышырға өлгөргән. Василий Новак Башҡортостан менән Белоруссияның сауҙа мөнәсәбәттәрен нығытырға һәм республикабыҙға Белоруссия ауыл хужалығы продукцияһын килтереүҙе арттырырға ниәтләй.


text:
Өфөлә ШОС һәм БРИКС илдәренең тәүге бәләкәй һәм урта эшҡыуарлыҡ форумы ойошторола Фото: Олег Яровиков
Өфөлә ШОС һәм БРИКС илдәренең тәүге бәләкәй һәм урта эшҡыуарлыҡ форумы ойошторола
Өфөлә ШОС һәм БРИКС илдәренең тәүге бәләкәй һәм урта эшҡыуарлыҡ форумы ойошторола Фото: Олег Яровиков
ӨФӨ, 2015 йыл, 29 май. /«Башинформ» мәғлүмәт агентлығы, Екатерина Соколова/.
Көҙ көнө Өфөлә ШОС һәм БРИКС илдәренең тәүге бәләкәй һәм урта эшҡыуарлыҡ форумы ойошторола. Был хаҡта эшҡыуарлыҡ өлкәһендә ҡануниәтте ғәмәлгә ашырыу барышы тураһында парламент тыңлауҙарында республиканың Эшҡыуарлыҡ һәм туризм буйынса дәүләт комитеты рәйесе Вячеслав Ғиләжетдинов хәбәр итте.
«Форумды үткәреү башланғысы менән республикабыҙ сығыш яһаны. Был тәҡдимде Рәсәй Президенты Владимир Путин да хупланы. Сара Башҡортостандың бәләкәй һәм урта эшҡыуарлыҡ субъекттарының баҙар мөнәсәбәттәрен көсәйтеүгә, төбәк-ара хеҙмәттәшлек мөмкинлектәрен арттырыуға һәм халыҡ-ара кимәлгә сығыуға йүнәлтеләсәк», — тип һыҙыҡ өҫтөнә алды спикер.
Өфөлә форумға әҙерлек башланды ла инде, унда меңдән ашыу ҡатнашыусының килеүе көтөлә.
«Форум ШОС һәм БРИКС илдәре төбәктәрендә эшҡыуарлыҡты үҫтерергә, бәләкәй һәм урта эшҡыуарлыҡҡа ҡануниәт һәм финанс ярҙамы күрһәтеүҙең иң яҡшы тәжрибәһен асыҡларға, йүнселдәргә төбәк баҙарына сығыу мөмкинлеген киңәйтергә, инвестиция башланғыстарына ярҙам сараларын булдырыуға булышлыҡ итәсәк. Бөгөн власть алдында эшҡыуарлыҡты үҫтереү өсөн уңайлы шарттар тыуҙырыу бурысы тора», — тип билдәләне Вячеслав Ғиләжетдинов.


text:
“Оҙон көй-2009” бәйгеһе Гран-прийын Рәзидә Әхмәтова яуланыФото: Олег Яровиков
“Оҙон көй-2009” бәйгеһе Гран-прийын Рәзидә Әхмәтова яуланы
“Оҙон көй-2009” бәйгеһе Гран-прийын Рәзидә Әхмәтова яуланыФото: Олег Яровиков
“Оҙон көй-2009” V төбәк-ара башҡорт халыҡ йырҙары бәйгеһе Гран-прийын Балтас районынан Рәзидә Әхмәтова яуланы. Был турала кесе йома көнө Туймазы ҡалаһының “Родина” мәҙәниәт һарайында үткән бәйгелә ҡатнашыусыларҙың гала-концертында иғлан иттеләр. Хәтерегеҙгә төшөрәбеҙ, Башҡортостан Президенты Мортаза Рәхимов байрам сараһының хөрмәтле ҡунағы булды.
“Оҙон көй” тарихында тәүге тапҡыр Гран-приҙы ҡатын-ҡыҙ яуланы. 16 йәштән 60 йәшкә тиклем йәш категорияһында сығыш яһаған Балтас районының Иҫке Балтас ауылынан һәүәҫкәр йырсы боронғо башҡорт халыҡ йыры “Уйыл”ды шул тиклем аһәңле итеп башҡарҙы – бер тыңлаусы ла вайымһыҙ ҡалманы, һәм зал көслө алҡыштарға күмелде.
Әйткәндәй, тиҙҙән Әхмәтовтар ғаиләһенең тағы ла тулыланыуы көтөлә. Ә әлегә өс бала әсәһе Рәзидә Ғәйнетдин ҡыҙы ауыл сәнғәт мәктәбендә балалар менән эшләй.
16 йәшкә тиклем йәш категорияһында беренсе урынды Туймазынан Динар Фәйзуллин һәм Бөрйән районынан Руслан Ҡыуандыҡов яуланы. Икенсе урынды Илгиз Искәндәров (Салауат) менән Заһиҙә Шакирова (Өфө) үҙ-ара бүлеште. Өсөнсө урында – Аделина Абдулхакова (Благовар районы), Ильяс Кинйәғолов (Сибай) һәм Ләйсән Абдуллина (Өфө).
"16 йәштән 60 йәшкә тиклем" номинацияла беренсе урынды Юнир Һағынбаев (Баймаҡ районы) менән Ләйсән Моталатова (Йылайыр районы) яуланы. Рәүиә Рамазанова (Кушнаренко районы) һәм Зилара Бикбова (Мәскәү) икенсе булды. Өсөнсө урында бер юлы дүрт конкурсант — Лилиә Үркенбаева (Ейәнсура районы), Флүзә Хәлитова (Ырымбур өлкәһе), Марс Төлкөбаев (Туймазы) һәм Рәлиә Әйүпова (Дәүләкән районы).
60 йәштән өлкәнерәк йәш категорияһында беренсе урын Туймазынан Гранит Каррамовҡа һәм Салауат районынан Искәндәр Миһрановҡа бирелде. Икенсе урынды Факиһа Ишҡыуатова (Ырымбур өлкәһе) менән Вера Искәндәрова (Салауат) бүлеште. Өсөнсө урынды Сибайҙан Кинйәғол Ғайсин менән Салауат районынан Зилә Носратуллина алды.
Тағы 38 кеше махсус приздар һәм ижади ярыш дипломдары менән дәртләндерелде. Улар араһында иң кесе башҡарыусы — Туймазынан ете йәшлек Рушана Әбсәләмова һәм бәйгелә иң өлкән ҡатнашыусы — Иглин районынан 86 йәшлек Хафиза Әбшәрипова.
Шуныһы иғтибарға лайыҡ, ун йылдан ашыулыҡ тарихҡа эйә булған «Оҙон көй»ҙөң быйыл үҙ гимны барлыҡҡа килде. Уның һүҙҙәренең һәм көйөнөң авторы – Туймазы ҡалаһы Балалар музыка мәктәбенең ҡурай класы буйынса педагогы Рәмзин Әбсәләмов.


text:
I ярты йыллыҡта Өфөлә сәнәғәт производствоһы индексы 108,3% тәшкил итте
Беренсе ярты йыллыҡ йомғаҡтары буйынса сәнәғәт производствоһы индексы былтырғы ошо уҡ осор менән сағыштырғанда 108,3% тәшкил итте. Был турала бөгөн Өфө хакимиәтендәге кәңәшмәлә ҡала башлығы Павел Качкаев хәбәр итте. Уның әйтеүенсә, хәҙерге ваҡытта ҡала сәнәғәт тармаҡтарының береһендә генә сәнәғәт производствоһы индексы 100 проценттан кәмерәк булып ҡала — был аҙыҡ-түлек продукттары етештереү. Бында сағыштырмаса түбән күрһәткестәр колбаса һәм икмәк-булка изделиелары сығарыуҙа бер ни тиклем тотҡарлыҡтар менән нигеҙләнә. Бөгөн был тармаҡта сәнәғәт производствоһы индексы 97,4% кимәлендә. Әммә, Павел Качкаев фекеренсә, йыл аҙағына ул да йөҙгә етергә тейеш.
Ыңғай динамика ҡаланың төҙөлөш комплексында ла күҙәтелә. Бында сәнәғәт производствоһы индексы 107% тәшкил итте, тимәк, бер йылда 620 мең квадрат метр торлаҡ файҙаланыуға тапшырыу планы мотлаҡ үтәләсәк.
Иҡтисадтың тотороҡланыуы халыҡтың табышында ла ыңғай сағыла. Мәҫәлән, Өфөлә уртаса эш хаҡы кимәле әлеге ваҡытҡа 20,8 мең һумға тиклем үҫте. Эшһеҙлек менән хәл дә тотороҡло булып ҡала. Бөгөн ҡалала теркәлгән 12,5 мең эшһеҙгә вакансиялар банкында 12,4 мең буш эш урыны бар, йәғни һәр кем эшкә урынлашыу мөмкинлегенә эйә.
Ҡалала демографик хәл дә имен булып ҡала. Быйыл тәүге алты айҙа тыуым алты процентҡа үҫте, ә халыҡтың тәбиғи артыуы Өфөлә 725 кеше тәшкил итте, был былтырғы күрһәткестән артығыраҡ.


text:
Башҡортостан делегацияһы Вильнюста «Балтика текстиле һәм күне – 2011» XX халыҡ-ара күргәҙмәһе менән танышты
Башҡортостан делегацияһы «Балтика текстиле һәм күне–2011» XX халыҡ-ара күргәҙмәһен асыу тантанаһында ҡатнашты. Күргәҙмә йыл һайын Литва Республикаһының баш ҡалаһында үтә һәм Европа менән БДБ илдәре текстиль бизнесы эшҡыуарҙары өсөн төп осрашыу урыны булып тора. Унда 21 илдән 200-ҙән ашыу фирманың еңел сәнәғәт продукцияһы күрһәтелгән, белгестәр өсөн конференциялар, семинарҙар үткәрелгән, Балтика сауҙа маркаларының, дизайнер эштәре коллекцияларының презентацияһы ойошторолған. Делегация өсөн текстиль һәм кейем етештереүсе сәнәғәт предприятиеларына, сауҙа үҙәктәренә барыу, уларҙың продукцияһын презентациялау ҙа үткәрелгән.
Башҡортостандың эшлекле даирәһе вәкилдәре форумда Башҡортостан менән Литва араһында эшлекле мөнәсәбәттәр булдырыу һәм уларҙы үҫтереүҙе тикшерҙе, Литва предприятиелары менән үҙ-ара хеҙмәттәшлек итеү мөмкинлектәрен билдәләне. Форум сиктәрендә «Рәсәй һәм Литва эшҡыуарҙары араһында хеҙмәттәшлек. Сауҙа мөнәсәбәттәрен үҫтереү» темаһына түңәрәк өҫтәл үтте, унда БР Сауҙа һәм ҡулланыусылар хоҡуҡтарын яҡлау буйынса дәүләт комитеты рәйесенең беренсе урынбаҫары Гүзәл Аҫылова һәм БР Сауҙа-сәнәғәт палатаһының вице-президенты Азат Фазлыев Башҡортостан Республикаһының үҙенсәлекле презентацияһын үткәрҙе.
Башҡортостан вәкилдәре берлектәге предприятиелар ойоштороу һәм еңел сәнәғәт продукциялары етештереү өлкәһендә тәжрибә уртаҡлашыу мөмкинлектәрен барланы. Күргәҙмәне ойоштороусылар Башҡортостанға саҡырыу алды.


text:
Салауат Сәғитов: «БДИ һөҙөмтәләренең ҡайтанан ҡаралыуы ихтимал»
— Әгәр дәүләт имтиханының баһаһы мәктәптә уҡыған аралағы уртаса баһанан күпкә юғары икән, БДИ һөҙөмтәләренең ҡайтанан ҡаралыуы ихтимал, — тине Башҡортостан Хөкүмәте Премьер-министры урынбаҫары Салауат Сәғитов БЮТ телеканалында тура эфирҙа барған «Власть менән һөйләшеү» программаһында.
Бынан тыш, Салауат Сәғитов БДИ тапшырыу процедураһын боҙған һәм йәмәғәт күҙәтеүселәр иҫәбен арттырған өсөн штрафтарҙың 200 мең һумға тиклем арттырылыуы тураһында хәбәр итте.
— Республикала Берҙәм дәүләт имтихандары барышын Рәсәйҙең Фән һәм мәғариф өлкәһендәге контроль һәм күҙәтеү идаралығы вәкилдәре лә контролдә тотасаҡ. Уҙған йыл эсендә мәктәп педагогтары һәм директорҙары менән ҙур эш үткәрелде, ҡағиҙә боҙоуҙар булмаҫҡа тейеш. Сөнки БДИ-ның төп маҡсаты – объектив мәғлүмәт алыу, — тип билдәләне вице-премьер.
Тура эфир барышында Стәрлетамаҡ менән телекүпер ойошторолдо, call-үҙәк эшләне, телевизор ҡараусылар БЮТ телеканалының сайтында ла һорауҙарын ҡалдыра алды.
Мөрәжәғәт итеүселәрҙең береһе, рус балалары ҡасан башҡорт телен өйрәнеүҙән туҡтаясаҡ, тип ҡыҙыҡһынды.
— Быйылғы уҡыу йылында яңы дәүләт мәғариф стандарттары үҙ көсөнә инде, — тине Салауат Тәлғәт улы. – Туған телдәрҙе өйрәнеүгә сәғәттәр аҙ бүленгән. Киләһе уҡыу йылында 1 һәм 2 класс уҡыусылары яңы стандарт буйынса уҡыясаҡ, ә 3-11 класс уҡыусылары башҡорт телен раҫланған программа буйынса өйрәнеүен дауам итәсәк.
Салауат Сәғитов әйтеүенсә, бында телде нисек һәм ниндәй алымдар менән уҡытыу мөһим. Дәрестәр балалар өсөн ҡыҙыҡлы булырға тейеш. Мәктәптәрҙә башҡорт телен өйрәнеү һаман бәхәстәр тыуҙыра. Әммә кеше икенсе халыҡтың телен өйрәнә икән, уға уның традициялары һәм мәҙәниәте лә аңлайышлы буласаҡ. Был осраҡта республика Хөкүмәте менән Мәғариф министрлығы халыҡҡа башҡорт телен өйрәнеүҙең башҡа фәндәргә бүленгән сәғәттәрҙең ҡыҫҡарыуына килтермәүен аңлатырға тейеш.
Ата-әсәләрҙе уҡыу әсбаптары менән тәьмин итеү мәсьәләһе лә борсой. Улар вице-премьерҙан, мәктәп китапханаһында кәрәкле китаптар булмағанда нимә эшләргә, тип ҡыҙыҡһынды.
— Йыл һайын республикала бер уҡыусыға бюджеттан 600 һум бүленә. Был сумма бөтә уҡыусыларҙы ла база компонентына ингән китаптар менән тәьмин итеүгә етә. Әгәр уҡытыусы үҙенең методикаһы буйынса эшләй икән, китаптар һатып алыу мәсьәләһе ата-әсәләр йыйылышында хәл ителергә тейеш, — тип яуап бирҙе Салауат Сәғитов.


text:
Дэвид Пейн
Дэвид Пейн (ингл. David Payne, 1843—1894) — шотланд художник-пейзажисы. Пейн Дамфрисшир графлығында тыуған[1]. Ул масон ғаиләһендә тыуған, рәссам Уильям Эварт Локхарт менән бергә Аннан Академияһында белем алған. Художник булып киткәнгә тиклем Пейн маляр булып эшләгән. 1869 йылда Пейн Дерби ҡалаһына килә. 1880 йылдарҙа Дербишир графлығында бер нисә урында йәшәүе тураһында яҙма һаҡланған.
1891 йылда Королева Виктория Лондон Роад (London Road Community Hospital) дауаханаһы төҙөлә башлауға һәм Альфред Хасламдың рыцарь дәрәжәһен раҫларға Дербиға килә. Йөҙҙәрсә ат, кешеләр, һалдаттар, флагтар ҡатнашҡан тамашаны Пейн рәсемгә төшөрә. Был картина Дерби музейы һәм сәнғәт галереяһында һаҡлана[1].
Пейн ауыл пейзажын һәм тромплей төшөрөүсе рәссам булып китә[1]. Уның рәсемдәре Бирмингем Корол рәссамдар йәмғиәтендә (RBSA), Ноттингем музейы һәм сәнғәт галереяһында күрһәтелә, ул Шjтландия Король Академияһы ағзаһы булып китә (RSA). Ул XIX быуаттың иң яҡшы Бирменгем хужожниктары иҫәбендә була. Пейн өйләнгән, 14 балаһы була. 1894 йылда Шеффилд ҡалаһында вафат була.
- ↑ 1,0 1,1 1,2 Harvest Home and Golden Corn, David Payne, 1875


text:
“Матур мәктәп” халыҡ-ара конкурсында наградаға лайыҡ мәктәптәр
Санкт-Петербургта “Өлкәндәр белеме аҙнаһы” ЮНЕСКО акцияһы сиктәрендә “Матур мәктәп-2009” халыҡ-ара конкурсы үтте. Башҡортостандан унда Өфө ҡалаһының 118-се, 68-се дөйөм белем биреү мәктәптәре, 65-се гимназияһы, Белорет районының Сәрмән балалар йорто һәм Әлшәй районының Пионерҙар һәм уҡыусылар йорто ҡатнашты. Беҙҙең учреждениелар тәҡдим иткән проекттар дипломдар менән билдәләнде. Ә әлшәйҙәрҙе – республика граждандарының шәхес булып формалашыуы һәм үҫешеүе, уҡыусыларҙың социаль мөһим эшмәкәрлеген ойоштороу буйынса педагогтарҙың профессиональ кимәлен күтәреү өсөн уңайлы шарттар булдырылған белем биреү учреждениеһы моделенең үҙенсәлекле концепцияһы авторҙарын – жюри ағзалары Швецияға һәм Финляндияға туристик путевка сертификаты менән дәртләндерҙе.
Бынан тыш, “Өлкәндәр белеме аҙнаһы” акцияһы сиктәрендә Санкт-Петербург педагогия университетында БР Президенты ҡарамағындағы Башҡортостан дәүләт хеҙмәте һәм идара итеү академияһының дәүләт һәм муниципаль идаралыҡ кафедраһы доценты Ғәлиә Мөхәмәтйәнованың “Башҡортостан Республикаһының мәғариф системаһы: инновацияларға асыҡлыҡ” китабын презентациялау үткәрелде.
— Ул форумда ҡатнашыусыларҙа шундай йәнле ҡыҙыҡһыныу уятты, хатта йыйылыусыларҙың һорауы буйынса был тикшеренеүҙә ҡаралған проблемалар буйынса түңәрәк өҫтәл үткәрҙек, — ти Ғәлиә Мохтар ҡыҙы. – Китаптың йөкмәткеһе мәғарифты яңыртыу процесының бөтә яҡтарын солғап ала, мәғариф системаһын артабан үҫтереү йүнәлештәре бирелгән, уҡыусыны һуңғы ваҡытта педагогик практикала киң ҡулланылған “портфолио” төшөнсәһе менән таныштыра. Китапта уҡыусыларҙың, студенттарҙың ижади эштәренән таблицалар һәм фрагменттар бирелгән.


text:
Бөгөн — Халыҡ-ара аҡ таяҡ көнө
ӨФӨ, 2015 йыл, 15 октябрь. /«Башинформ» мәғлүмәт агентлығы, Гөлфиә Акулова/.
15 октябрҙә бөтә донъяла һуҡырҙар символы булараҡ Аҡ таяҡ көнө билдәләнә. Эргәбеҙҙә сәләмәтлек мөмкинлектәре сикләнгән кешеләрҙең булыуы, күҙҙәре насар күргән кешеләргә ярҙам итеү хаҡында иҫкәртеү өсөн булдырылған был көн. Бөгөн Рәсәйҙә 280 мең самаһы һуҡыр кеше иҫәпләнә, шуларҙың өстән ике өлөшө — балалар һәм үҫмерҙәр.
Башҡортостанда насар күреүселәр махсуслаштырылған производстволарҙа эшләй, спорт, ижад менән шөғөлләнә. Инвалидтарҙы яраҡлаштырыу һәм улар өсөн ҡаршылыҡһыҙ мөхит тыуҙырыу мәсьәләләре ҡатмарлы килеш ҡала. Төбәктә «Уңайлы мөхит» федераль маҡсатлы программаһы тормошҡа ашырыла. Ҡала урамдарында тауышлы светофорҙар, һуҡырҙар өсөн рельефлы-нөктәле шрифт менән яҙылған аңлатмалы табличкалар ҡуйыла, күреү мөмкинлектәре сикләнгән кешеләрҙе социаль-мәҙәни реабилитациялауҙың яңы эш формалары уйлап табыла.
Башҡортостандың һуҡырҙар өсөн китапханаһы ошо йәһәттән ҙур эш башҡара. Китапхана урынлашҡан микрорайонда йәйәүлеләр юлында күрһәткестәр, тауышлы светофорҙар, ингәндә пандус, персоналды саҡырыу өсөн төймә ҡуйылған.
Китапханала 220 мең дананан ашыу китап бар. Йыл һайын китапхана фонды 10 мең дана самаһы һуҡырҙар өсөн махсус китаптар менән тулылана. Китапхана хеҙмәттәре менән биш меңгә яҡын кеше файҙалана.


text:
Башҡортостан вәкиле йәш педагогтарҙың төбәк-ара форумында ҡатнашты
Стәрлетамаҡ педагогы Оксана Самойлова Волга буйы федераль округы йәш педагогтарының төбәк-ара форумында ҡатнашты. Ул унда «Балаларға өҫтәмә белем биреүҙә үҙидара» программаһын тәҡдим итте. Был программа буйынса 13 йыл эшләү осоронда тупланған бихисап технологиялар менән Стәрлетамаҡ педагогы хеҙмәттәштәре менән уртаҡлашты.
Форумға Рәсәйҙең 21 төбәгенән вәкилдәр йыйылған. Ете көн дауамында улар мастер-кластарҙа, ижади оҫтаханаларҙа ҡатнашты, уларҙа мәрйен менән үреү, ҡайын туҙында һүрәт төшөрөү, сигеү һәм башҡа нәмәгә өйрәнде. “Түңәрәк өҫтәл” сиктәрендә форумда ҡанашыусылар «Яңы мәктәп» концепцияһы буйынса фекер алышты һәм үҙҙәренең проекттарын тәҡдим итте.


text:
Төбәктә пенсиялар ваҡытынан алда таратыла Фото: Олег Яровиков
Төбәктә пенсиялар ваҡытынан алда таратыла
Төбәктә пенсиялар ваҡытынан алда таратыла Фото: Олег Яровиков
ӨФӨ, 2016 йыл, 2 сентябрь. /«Башинформ» мәғлүмәт агентлығы, Галина Бахшиева/.
Ҡорбан байрамы уңайынан республикала пенсиялар ваҡытынан алда таратыла.
Ағиҙел, Благовещен, Күмертау, Мәләүез, Нефтекама, Салауат, Өфө ҡалаларында, шулай уҡ Ейәнсура, Өфө, Күгәрсен, Кушнаренко, Көйөргәҙе һәм Мәләүез райондарында 12 сентябрҙә алырға тейешле кешеләргә пенсия һәм башҡа социаль түләүҙәр 9 сентябрҙә таратыла. Ҡалған райондарҙа — 10 сентябрҙә.
Пенсия таратыуҙың аныҡ даталары август айы квитанцияларында ла күрһәтелгән.
«Уралсиб», «Һаҡлыҡ банкы» аша пенсия алыусыларға аҡса 12 сентябрь өсөн 9-да күсерелә. Ҡалғандарға — кредит ойошмалары аша — килешеүҙә билдәләнгән ваҡытта. Ағымдағы йылдың август айы өсөн пенсия һәм башҡа социаль түләүҙәрҙе финанслау тулыһынса тамамланған.
Графикка ярашлы пенсия таратыу 24 августа тамамланды. Рәсәй Пенсия фондының идара ағзаһы, Башҡортостан буйынса идарасыһы Фоат Хантимеров әйтеүенсә, был айҙа пенсияны финанслау өсөн 15 миллиард һум аҡса йүнәлтелгән. Йыл башынан төбәктә түләүҙәрҙең дөйөм күләме 117 миллиард һум тәшкил иткән.


text:
«Тамға-2010» күргәҙмәһе сиктәрендә реклама индустрияһының хеҙмәт баҙарына арналған түңәрәк өҫтәл үтте
Кесаҙна, 30 сентябрҙә, Конгресс-холда реклама баҙары проблемаларына арналған түңәрәк өҫтәл үтте. Унда реклама агентлыҡтары вәкилдәре, баҫма һәм электрон киң мәғлүмәт сараларының реклама бүлектәре хеҙмәткәрҙәре, реклама биреүселәр, маркетинг фирмалары вәкилдәре ҡатнашты.
Һөйләшеү йәнле һәм ҡыҙыҡлы барҙы. Башлыса, ул республикала реклама баҙарының көрсөктән һуңғы хәленә, реклама бизнесындағы компетентлы кешеләргә, реклама өлкәһендәге яңы трендтарға, маркетинг һәм пиарға ҡағылды.


text:
Төркиәлә үткән күргәҙмәлә Учалы кеүәҫе юғары баһаға лайыҡ булды
Төркиәнең Анталия ҡалаһында «Халыҡ-ара эсемлектәр күргәҙмәһе» тамамланды, унда Башҡортостандың Төркиәлә кеүәҫ етештереүсе «Учалы-һөт» компанияһы ла ҡатнашты. Сараны асыу һәм ябыу тантаналарында Төркиәнең рәсми кешеләре һәм Рәсәйҙең Анталия ҡалаһындағы Генераль консулы Александр Толстопятенко ҡатнашты.
Төркиәләге КVAS сауҙа маркаһы етәксеһе Олег Глазунов күргәҙмәлә ҡатнашыусыларға, ҡунаҡтарға һәм халыҡ-ара эсемлектәр ойошмаһы эксперттарына «Учалы-һөт» етештергән икмәк кеүәҫе өлгөһөн тәҡдим итте, тип хәбәр итте «Башинформ» агентлығына Башҡортостандың Төркиәләге вәкиле Каншаубий Мизиев. Эсемлекте әҙерләү өсөн Учалынан махсус рәүештә сохарый һәм арыш ҡуры килтерелгән.
Күргәҙмәгә килеүселәр, ҡунаҡхана һәм сауҙа фирмалары етәкселәре араһында кеүәҫ ҙур ҡыҙыҡһыныу уятты. Учалы оҫталары әҙерләгән эсемлек, 20 илдән 105 компания продукцияһы араһында иң яҡшы продукттарҙың береһе булараҡ, дипломға һәм премияға лайыҡ булды.


text:
Өфөлә бал йәрминкәләре эшләй башланы
5 августа Өфөлә, Башҡорт дәүләт аграр университетының Йәштәр һарайы алдындағы майҙанда IX бал йәрминкәһе эшләй башланы. «Башинформ» агентлығына Совет районы хакимиәтенән хәбәр итеүҙәренсә, йәрминкә көн һайын 10.00 – 16.00 сәғәттәрҙә август аҙағына тиклем эшләйәсәк.
Дөйөм алғанда, Башҡортостандың барлыҡ тиерлек төбәктәренән 200-гә яҡын умартасы был байрамда ҡатнашыуға заявка биргән. Кисә үҙҙәренең татлы, шифалы продукцияһын Архангел, Белорет, Нуриман, Ауырғазы һәм башҡа райондарҙан килгән 70-кә яҡын умартасы тәҡдим итте.
Бал йәрминкәһе Башҡортостан баш ҡалаһында быйыл тәүгә үткәрелде, тип хәбәр иттеләр Өфөнөң Совет районы хакимиәтенән. Майҙанда шулай уҡ Башҡортостан умартасылыҡ һәм апитерапия буйынса ғилми-тикшеренеү үҙәгенең лабораторияһы эшләй, ул шифалы ризыҡтың сифатын билдәләй.
Бөгөнгө көндә өс литрлыҡ банкалағы сәскә балы йәрминкәлә – 1300-1400 һумға, йүкә балы 1700 һумға тәҡим ителә.


text:
Башҡортостанда республика парламенты эшен иң яҡшы яҡтыртыуға журналистика конкурсы иғлан ителде
Башҡортостан киң мәғлүмәт сараларында республиканың Дәүләт Йыйылышы эшмәкәрлеген иң яҡшы яҡтыртыуға конкурс старт алды. Унда федераль, республика, ҡала һәм район киң мәғлүмәт саралары ҡатнаша ала.
Ярыш журналистарҙың парламентаризм мәсьәләләрендә һәм төбәк парламенты менән үҙ-ара эш итеүҙе көсәйтеүҙә һөнәри компетенцияларын камиллаштырыу маҡсатында уҙа.
Конкурсҡа төрлө жанрҙарҙа ағымдағы йыл дауамында матбуғат һәм электрон киң мәғлүмәт сараларында баҫылған һәм урынлаштырылған материалдар тәҡдим ителә. Еңеүселәр «Матбуғат киң мәғлүмәт саралары», «Телевидение. Радио», «Интернет киң мәғлүмәт саралары» номинацияларында билдәләнәсәк.
Эштәр 5 декабргә тиклем Өфө ҡалаһы, Зәки Вәлиди урамы, 46 адресы буйынса 304-се кабинетта ҡабул ителә. Конкурс тураһында ҡағиҙә һәм ҡатнашыуға заявка Башҡортостан Республикаһы Дәүләт Йыйылышының рәсми сайтында урынлаштырылған.


text:
Бесәй
Бесәй (лат. Félis silvéstris cátus) — эт менән бер рәттән кешенең иң яратҡан йорт хайуаны.
Зоологик күҙлектән бесәй йыртҡыстар отряды бесәй һымаҡтар ғаиләһендәге һөт имеҙеүсе хайуан.[1]; Элегерәк бесәйҙе айырым биологик төр булараҡ ҡарағандар. Хәҙерге заман биология системаһында йорт бесәйе (Felis silvestris catus) урман бесәйенән бәләкәй төрө булып тора (Felis silvestris).
Кимереүселәргә һәм башҡа ваҡ хайуандарға яңғыҙ һунарсы булһа ла, бесәй социаль хайуан. Ул тирә-яҡтағыларға мөнәсәбәтен белдереү өсөн төрлө тауыштар, феромондар, хәрәкәттәр ҡуллана.
Хәҙерге заманда донъяла 600 млн. йорт бесәйе иҫәпләнә. 200-гә яҡын тоҡомо сығарылған, улар араһында оҙон йөнлө (персид бесәйе) һәм бөтөнләй йөнһөҙ (сфинкс) төрҙәре бар.
Кимереүселәргә һүнар итеү һәләте булған өсөн бесәйҙе кешелек донъяһы 10 000 йыл буйы хөрмәт итә.
Ҡыҙыҡ мәғлүмәт[үҙгәртергә | вики-тексты үҙгәртергә]
Галерея[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)
- ↑ Правила поведения в мечети


text:
Төбәк мосолмандары изге Рамаҙан айын ҡаршы алды
ӨФӨ, 2016 йыл, 6 июнь. /«Башинформ» мәғлүмәт агентлығы, Ғәлиә Нәбиева/.
Мосолмандар ислам календарының мөһим һәм абруйлы Рамаҙан айын ҡаршы алды. Рамаҙан — Ураҙа һәм бөйөк табыныу, изгелек ҡылыу, туғандарса һәм дуҫтарса мөнәсәбәттәрҙе нығытыу, ярлыларға, етемдәргә, тол ҡатындарға ярҙам күрһәтеү ваҡыты.
«Рамаҙан айында ожмах ҡапҡалары асылыр, тамуҡ ҡапҡалары ябылыр. Рамаҙан — ысын күңелдән ҡылған изге эштәр өсөн баһа алыу мәле», — тип хәбәр иттеләр Мосолмандарҙың үҙәк диниә назаратының матбуғат хеҙмәтендә.
Диндарҙар өсөн Ураҙа — тыйылған ғәмәлдәрҙән йырағыраҡ тороу, рухи һәм физик яҡтан таҙарыныу мөмкинлеге ул. Ҡояш байыу менән ифтар башҡарыла. Ауыҙ асыуға башҡа мосолмандар менән бергә ултырыу яҡшыраҡ. Был айҙа мосолмандар бер-береһен ҡунаҡҡа саҡыра, туғандарына, дуҫтарына бара. Диндарҙар мөмкин тиклем күберәк изге эштәр ҡылырға тырыша, Ҡөрьән уҡый, хәйер тарата, Хоҙайҙы йышыраҡ иҫенә төшөрә. Изге айҙың тәүге ун көнө ураҙа тотоусыларға Аллаһы Тәғәләнең мәрхәмәтен, шәфҡәтен бирә, ә икенсе ун көнө гонаһтарҙан таҙарта, өсөнсөһө иһә тамуҡ утынан ҡотҡара.
Рамаҙан айының аҙағында Ҡәҙер төнө була. Ҡайһы бер ир-егеттәр Ураҙаның һуңғы ун көнөн мәсеттә үткәрә. Ошо айҙа һәр мосолман ярлылар һәм мохтаждар өсөн фитыр саҙаҡаһы түләргә тейеш. Сәләмәтлеге буйынса ураҙа тота алмағандарға һәр ҡалдырылған көн өсөн фидйә бирергә кәрәк. Изге ай хәлле мосолмандар өсөн зәкәт түләү — йылына бер тапҡыр фәҡирҙәргә саҙаҡа биреү өсөн дә ҡулай осор. Рамаҙан айы Ураҙа байрамы менән тамамлана. Был көндә халыҡ иртә таңдан мәсеттәргә йыйыла, ғәйет намаҙы уҡый, байрам табыны ҡора.
Быйыл Ураҙа байрамы 5 июлгә тура килә. «Башҡортостан Республикаһында байрам һәм иҫтәлекле көндәр тураһында»ғы Законға ярашлы, был көн ял көнө тип иғлан ителгән.


text:
Өфө аэропортында осоштар географияһын киңәйтергә планлаштыралар
Өфө аэропортында "Өфө" Халыҡ-ара аэропорты" асыҡ акционерҙар йәмғиәте хеҙмәткәрҙәренең һәм авиакомпаниялар вәкилдәренең сираттағы берлектәге кәңәшмәһе үткәрелде. Алдағы "Ҡыш-2009/2010" миҙгеле расписаниеһы, аэропорт хеҙмәттәре һәм подразделениеларының республика баҙарында эшләүсе авиакомпаниялар менән хеҙмәттәшлеге, шулай уҡ пассажирҙарҙы хеҙмәтләндереү сифатын яҡшыртыу төп тикшереү темаһы булып торҙо.
Кәңәшмәлә "Аэрофлот", "Себер", "Россия" дәүләт транспорт компанияһы, "Ямал", "ЮТЭйр", "Үзбәкстан һауа юлдары", "Кубань авиалиниялары", "Когалым авиа", "Төркиә авиалиниялары", "Трансаэро", "Ист Эйр", "КАТЭКавиа" авиакомпаниялары вәкилдәре ҡатнашты.
"Өфө" аэропорты яғынан һөйләшеүҙә авиация именлеге, пассажир һәм йөк ташыуҙар хеҙмәттәре, предприятиеның диспетчер хеҙмәте, иҡтисади планлаштырыу һәм тариф көйләүе бүлеге, линия эске эштәр бүлеге һәм башҡалар ҡатнашты.
Кәңәшмәлә билдәләнеүенсә, хәҙерге ваҡытта "Өфө" Халыҡ-ара аэропорты республика халҡының һәм иҡтисадының авиацион ташыуҙарға ихтыяжын тулыһынса ҡәнәғәтләндерә. Донъя финанс көрсөгө тыуҙырған иҡтисади ҡыйынлыҡтарға ҡарамаҫтан, "Өфө" аэропорты йыл аҙағына тиклем миллион ярым пассажирҙы хеҙмәтләндерергә планлаштыра. Көрсөккә ҡаршы саралар эшкәртелгән, улар предприятие тотороҡлолоғон һаҡларға булышлыҡ итәсәк, маршрут селтәрен арттырыу буйынса эш алып барыла. Осоштар географияһын киңәйтеү маҡсатында яңы йүнәлештәр: Астанаға, Алматыға, Ригаға, Владивостокка һәм башҡа ҡалаларға маршруттар үҙләштерергә тәҡдим ителде.
Өфө аэропортында шулай уҡ аэропорт хеҙмәтләндереүҙәренә ташламалар биреү, яңы компаниялар һәм яңы асылған рейстар өсөн яғыулыҡ менән тәьмин итеү программаһы эшләй.
Пассажирҙарҙы хеҙмәтләндереүгә килгәндә, бында ла билдәле бер ҡаҙаныштарға өлгәшелгән. Багаж өсөн арбалар биреү ойошторолған. Халыҡ-ара терминалда үлсәүҙәр ҡуйылған. "Аэропорт" ҡунаҡханаһында әсә һәм бала бүлмәһе йыһазландырылған. Ҡыҫҡаһы, быларҙың барыһы ла рейс көткән пассажирҙарға уңайлылыҡтар тыуҙырыу өсөн эшләнә.


text:
Башҡортостанда Экология йылының иң яҡшы эмблема проектына һәм слоганына конкурс дауам итә
ӨФӨ, 2016 йыл, 30 август. /«Башинформ» мәғлүмәт агентлығы, Гөлфиә Акулова/.
Башҡортостандың Тәбиғәттән файҙаланыу һәм экология министрлығы Экология һәм айырыуса һаҡланған тәбиғәт биләмәләре йылының эмблемаһына һәм слоганын эшләү конкурсында ҡатнашыу өсөн ғаризалар ҡабул итә.
Конкурсҡа 2016 йылдың 1 ноябрендә йомғаҡ яһала. Еңеүселәр ҡиммәтле бүләктәр, «Тәбиғәт» республика экология журналына йыллыҡ подписка менән бүләкләнә.
Бәйгелә теләгән һәр кем, шул иҫәптән авторҙар коллективы ҡатнаша ала. Ғаризалар һәм проекттар быйыл 1 октябргә тиклем nikandrova.n@bashkortostan.ru электрон почтаһына йәки Өфө ҡалаһы, Ленин урамы, 86, 213-сө бүлмә адресы буйынса ҡабул ителә. Белешмә өсөн телефон: (347) 218-04-29.


text:
«Башҡортостан ҡыҙы» журналы йылға йомғаҡ яһаны һәм лауреаттарҙы бүләкләнеФото: Александр Данилов
«Башҡортостан ҡыҙы» журналы йылға йомғаҡ яһаны һәм лауреаттарҙы бүләкләне
«Башҡортостан ҡыҙы» журналы йылға йомғаҡ яһаны һәм лауреаттарҙы бүләкләнеФото: Александр Данилов
ӨФӨ, 2015 йыл, 23 декабрь. /«Башинформ» мәғлүмәт агентлығы/.
22 декабрҙә Өфөләге «Театро» клубында «Башҡортостан ҡыҙы» журналы йылға йомғаҡ яһаны. Сарала йыл дауамында редакция ойошторған төрлө конкурстарҙа еңеүселәр билдәләнде һәм йыл лауреаттары бүләкләнде. Залда баҫманың дуҫтары, республиканың күренекле ҡатын-ҡыҙҙары, йыйылды, улар араһында — Башҡортостандың халыҡ шағиры Гөлфиә Юнысова-Иҙелбаева, «Башҡортостан Республикаһы» нәшриәт йорто етәксеһе Венера Хәкимова, Матбуғат һәм киң мәғлүмәт саралары агентлығының баш белгесе Нилә Ғәйнетдинова, шағирә Гүзәл Ситдиҡова, Башҡорт ҡатын-ҡыҙҙары ойошмаһы рәйесе Рәшиҙә Солтанова һәм уның урынбаҫары Гөлнур Ҡолһарина, профессор, филология фәндәре докторы Зәйтүнә Шәрипова, Башҡортостандың Дәүләт Йыйылышы депутаты Руфина Шаһапова. Кисәне журналдың баш мөхәррире, шағирә Гөлназ Ҡотоева алып барҙы.
2015 йылда журнал лауреаттары исеменә «Ҡәҙер кисе» хикәйәһе өсөн Мәҙинә Йәғәфәрова, «Ер шары буйлап» мәҡәләләр циклы өсөн Рим Хажин, «Көнсығыштың бөйөк ҡатындары» рубрикаһындағы мәҡәләләре өсөн баҫманың журналисы Гөлнара Хәлфетдинова, йыл дауамында журналдың эшмәкәрлеген яҡтыртҡаны һәм «Ҡояшлы һәм ҡунаҡсыл Баҡыға сәйәхәт» исемле мәҡәләһе өсөн «Башинформ» агентлығы күҙәтеүсеһе Ләйлә Аралбаева, «Камиллыҡҡа ынтылыш» рубрикаһын алып барғаны өсөн дизайнер Сайма Хәсәнова лайыҡ булды.
Сара барышында 50-гә яҡын ҡатын-ҡыҙ — Башҡортостандың төрлө райондары һәм Рәсәй төбәктәре вәкилдәре бүләкләнде. Ҡул эше оҫталары, Әҙәбиәт йылына, Бөйөк Еңеүҙең 70 йыллығына бағышланған конкурстарҙа, «Әсә йөрәге» шиғырҙар бәйгеһендә еңеүселәргә иҫтәлекле бүләктәр һәм дипломдар тапшырылды. «Башҡортостан ҡыҙы» журналына яҙылыуҙа — Ишембай, конкурстарҙа ҡатнашыу буйынса Бөрйән һәм Әбйәлил райондары әүҙемлек күрһәтте.
Байрамға килеүселәрҙең һәммәһе лә сәй һәм ҡоймаҡ менән һыйланды. Улар өсөн артистар Сәйҙә Ильясова, Әлфиә Юлсурина, Светлана Сөләймәнова сығыш яһаны. Өфөлә йәшәүсе азербайжан шағиры Балоглан Джалиль һәм башҡа шағирҙар үҙҙәренең шиғырҙарын уҡыны. Сара һуңында «Башҡортостан ҡыҙы» журналы тышлығында сыҡҡан ҡатын-ҡыҙҙар сәхнәлә дефиле күрһәтте. Йыйылыусылар фекеренсә, кисә ысын мәғәнәһендә гүзәллек, нәфислек һәм оҫталыҡ байрамы булды.


text:
БДУ-ла үткән халыҡ-ара конференцияла ҡатнашыусылар Өфөлә Шәйехзада Бабичҡа һәйкәл ҡуйыу тураһында тәҡдимде хупланы
ӨФӨ, 2015 йыл, 15 май. /«Башинформ» мәғлүмәт агентлығы, Ләйлә Аралбаева/.
«Евразия цивилизацияһы контексында Башҡортостан халыҡтары мәҙәниәте: үткәне, бөгөнгөһө, киләсәге» халыҡ-ара ғилми-ғәмәли конференцияла ҡатнашыусылар республика Яҙыусылар союзының Әҙәбиәт йылында Өфөлә шағир Шәйехзада Бабичҡа һәйкәл ҡуйыу тураһында тәҡдимен хупланы. Башҡорт дәүләт университетында башҡорт филологияһы һәм журналистика факультетының 25 йыллығына, Әҙәбиәт йылына һәм Бөйөк Ватан һуғышында Еңеүҙең 70 йыллығына арналған конференция булды.
Конференцияла факультетта филология һәм журналистика буйынса яңы йүнәлештәр асыу, уҡыуҙа һәм ижади эшмәкәрлектә ҙур уңыштарға өлгәшкән студенттар өсөн Советтар Союзы Геройы Зөбәй Үтәғолов исемендәге стипендия булдырыу хаҡында тәҡдимдәр яңғыраны. Сарала ҡатнашыусылар Мостай Кәрим исемендәге фондтың уҡыуҙа, шулай уҡ Мостай Кәримдең биографияһы һәм ижады буйынса фәнни тикшеренеүҙәрҙә яҡшы һөҙөмтәләргә ирешкән факультет студенттары өсөн грант тәғәйенләү тураһында тәҡдимен ҡабул итте.
Конференция эшендә Башҡортостан вуздарының һәм ғилми учреждениеларҙың 100-ҙән ашыу вәкиле, аспиранттар һәм мәктәп уҡытыусылары ҡатнашты. Форумда ҡатнашыусыларҙың 130-ҙан ашыу эше тупланған йыйынтыҡ әҙерләнгән. Улар араһында Башҡортостан, Татарстан, Алтай, Мордовия, Ҡаҙағстан, Төркмәнстан, Япония, Израиль, Төркиәнең һәм башҡа яҡын, алыҫ сит илдәрҙең фәнни, юғары уҡыу йорттары вәкилдәре бар.
Халыҡ-ара конференция сиктәрендә «Шағир, публицист һәм йәмәғәт эшмәкәре Шәйехзада Бабичтың төрки телле халыҡтарҙың рухи мәҙәниәтен һәм ижтимағи фекерен үҫтереүҙәге роле» симпозиумы һәм «Глобалләштереү шарттарында әҙәбиәт һәм журналистика» түңәрәк өҫтәле ойошторолдо.


text:
2009 йылда тоҡомсолоҡ эшенә 351,5 миллион һум аҡса бүленде
Былтыр Башҡортостанда лизинг буйынса 248,6 миллион һумға, шул иҫәптән республика иҫәбенән 92,4 миллион һумға, 2,9 мең баш тоҡомло мал һатып алынды. Дөйөм алғанда, тоҡомло малсылыҡҡа ярҙамға ике кимәлдәге бюджеттарҙан 351,5 миллион һум аҡса йүнәлтелде.
БР Ауыл хужалығы министрлығы мәғлүмәттәренә ҡарағанда, 2009 йылда ауыл хужалығы предприятиелары 10 мең баштан ашыу тоҡомло һыйыр малы һатып алды. 2055 баш ит һәм һөт йүнәлешендәге һыйыр малы Австралиянан, Венгриянан, Финляндиянан һәм Словакиянан килтерелде.
Былтыр Башҡортостан Хөкүмәте ҡарамағында Тоҡомсолоҡ эше буйынса координацион совет ойошторолдо. Уның ярҙамында консультация хеҙмәтләндереүҙәре күрһәтеү һәм алдынғы тәжрибәне артабан үҫтереү һәм индереү буйынса реконмендациялар әҙерләү өсөн берҙәм мәғлүмәт-эшлеклелек майҙаны булдырыласаҡ.
Хәҙерге ваҡытта тоҡомло малсылыҡ берҙәм республика электрон базаһы эшләнә. «Башплемсервис» дәүләт унитар ауыл хужалығы предприятиеһы составында малсылыҡта мәғлүмәт технологиялары төбәк үҙәге ойошторолған.


text:
27 ғинуарҙа судтар эшмәкәрлеге, тәүтикшереү мәсьәләләре буйынса граждандар ҡабул ителә
27 ғинуарҙа РФ Президентының Башҡортостан Республикаһындағы йәмәғәт ҡабул итеү бүлмәһендә судтар эшмәкәрлеге, тәүтикшереү һәм административ практика тәртибен тәьмин итеү мәсьәләләре буйынса граждандар ҡабул ителә. Халыҡты Федераль суд приставтары хеҙмәтенең БР буйынса идаралығы етәксеһе урынбаҫары Евгений Трофимов ҡабул итә.
Сара 15 сәғәттә башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт («Үҙәк баҙар» транспорт туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
Өфөнөң икенсел торлаҡ баҙарында хаҡтар арта
Уҙған аҙнала баш ҡаланың икенсел торлаҡ баҙарында бер квадрат метрҙың хаҡы 0,5 процентҡа күтәрелеп 38,27 мең һум тәшкил итте.
“Эксперт” күсемһеҙ милек агентлыҡтары селтәренән хәбәр итеүҙәренсә, бер бүлмәле фатирҙарҙың уртаса хаҡы 0,5 процентҡа күтәрелгән һәм бер квадрат метрҙың хаҡы 40,6 мең һумға еткән. Ике бүлмәле фатир хаҡы 0,7 процентҡа артҡан, бер “квадраттың” хаҡы 38,22 мең һум.Өс бүлмәле фатирҙарҙың хаҡы 0,4 процентҡа арҡан һәм бөгөн 36,41 мең һум тәшкил итә. Күп бүлмәле фатирҙарҙа бер квадрат метрҙың хаҡы 37,15 мең һум.
Йыл башынан бер бүлмәле фатирҙарҙың уртаса хаҡы 21,5 процентҡа арзанайған, ике бүлмәле — 21,7 процентҡа, өс бүлмәле — 22,7 процентҡа, күп бүлмәле фатирҙарҙың хаҡы 26,8 процентҡа төшкән.
Бөгөн иң арзан бер бүлмәле фатирҙы Өфө шоссеһы урамында бер миллион һумға һатып алырға була, ә иң ҡиммәте — дүрт бүлмәле фатир — Достоевский урамында 16 миллион һум тора.
Өфө шоссеһы урамында иң түбән хаҡҡа бүлмә 500 мең һум тора. Ленин урамындағы иң ҡиммәт бүлмәнең хаҡы 1,15 миллион һум тәшкил итә.
8-се Март ҡасабаһында иң ҡиммәт коттедж һатыла – уның хаҡы 18 миллион һум.


text:
«Урал батыр» эпосы Ҡаҙағстанда яңғыраны
Көн элгәре Ҡаҙағстан Республикаһының Актюбе ҡалаһына бер аҙналыҡ ғилми командировканан Өфөгә Башҡортостан делегацияһы әйләнеп ҡайтты. Науруз байрамы көндәрендә унда «Милләт-ара татыулыҡ факторы булараҡ төрки телле фольклор» халыҡ-ара конференцияһы үткәрелде, уның эшендә Көнбайыш Ҡаҙағстан, Ҡытай, Башҡортостан, Татарстан, Төркиә, Ырымбурҙан ғалимдар ҡатнашты. Конференция сиктәрендә билдәле башҡорт ғалимы, фольклорсы, филология фәндәре докторы Розалия Солтангәрәева лекция уҡыны. Барлыҡ тыңлаусылар – билдәле ғалимдар, магистрҙар, студенттар башҡорт фольклорсыһының мифология, фольклор буйынса йөкмәткеле лекцияларына, шулай уҡ оҫталыҡ дәрестәренә юғары баһа бирҙе.
Башҡортостан делегацияһы составында, ғалимдарҙан тыш, БДПУ студенттары Рида Тимершәйехова, Ҡарлуғас Ғөбәйҙуллина, БДУ аспиранты Зөбәржәт Әминева, Ғ.Әлмөхәмәтов исемендәге музыкаль гимназия уҡыусыһы Илнур Ҡоләхмәтов та булды, улар «Урал батыр» эпосын һөйләне, ҡобайырҙар әйтте, ҡурайҙа уйнау һәм өзләү оҫталыҡтары менән таныштырҙы, тип һөйләне Розалия Солтангәрәева. Үҙе билдәле сәсәниә булараҡ, Розалия Солтангәрәева уларҙың сығыштарын сәсәндәр мәктәбе традицияларына таянып әҙерләгән. Башҡарыу оҫталығы, эпос һәм ҡобайырҙар идеяһын еткереүҙә юғары рухи һәм телмәр мәҙәниәте ҙур ҡыҙыҡһыныу уятты, тамашасылар сығыштарҙы аяғүрә тороп алҡышланы.
Профессорҙар һәм уҡытыусылар филология фәндәре докторы, Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтының баш ғилми хеҙмәткәре Розалия Солтангәрәеваның һәм М.Аҡмулла исемендәге БДПУ ректоры Раил Әсәҙуллиндың лекцияларын юғары баһаланы, уларға Ҡаҙағстан Республикаһы Актюбе университетының почетлы профессорҙары исемдәрен бирҙе.


text:
Өфөлә Юрмаш йылғаһы аша күпер тергеҙелде
Өфөлә Юрмаш йылғаһы аша һалынған, «Аҡлан» баҡсасылар ширҡәте менән 19-сы коллектив баҡсаларҙы тоташтырыусы күпер тергеҙелде. Хәтерегеҙгә төшөрәйек, 30 тонналы йөк машинаһы үткәндән һуң күперҙең бетон секцияларының береһе емерелгәйне.
— Базилевка менән Федоровка ауылдары янында, Ҡариҙел йылғаһы аръяғында урынлашҡан баҡса хужаларына был ҙур уңайһыҙлыҡтар тыуҙырҙы. Еңел автомобилдә лә күпер аша үтеүе ныҡ хәүефле ине, ә автобустар хәрәкәте бөтөнләй ябылды. Финанслау менән билдәле ҡыйынлыҡтар булыуына ҡарамаҫтан, мәсьәлә тиҙ арала хәл ителде. Ройонды төҙөкләндереү буйынса муниципаль учреждениеның көсө менән күпергә ремонт үткәрелде: алты бетон плита һалынды, уларға бетон түшәлде, тоташҡан урындар асфальтланды, күпергә илткән юлға ҡырсынташ түшәп, грейдер менән тигеҙләнеләр, — тип хәбәр иттеләр Өфө хакимиәтендә.
Күпер аша автомобиль хәрәкәте ҡайтанан асылды.


text:
Стәрлетамаҡ тамашасыларына «Аҫылйәр» музыкаль комедияһы тәҡдим ителәсәк
«Аҫылйәр» музыкаль комедияһын Стәрлетамаҡ тамашасылары 31 ғинуарҙа Дәүләт театр-концерт берләшмәһенең Зур залында ҡарай аласаҡ, тип хәбәр итә «Башҡортостандың мәҙәни донъяһы» интернет-порталы.
Спектаклдең режиссер-ҡуйыусыһы – БР атҡаҙанған артисы, Ш.Бабич исемендәге Дәүләт йәштәр премияһы лауреаты Азат Йыһаншин, рәссам-ҡуйыусы – Альберт Нестеров, композитор – Ш.Бабич исемендәге Дәүләт йәштәр премияһы лауреаты Урал Иҙелбаев, хореограф – БР атҡаҙанған артисы Рәмизә Мөхәмәтшина.
Спектакль саф һәм яҡты мөхәббәт тураһында һөйләй. Сюжет буйынса – етем малай менән бай ғаиләнән ҡыҙ дуҫлаша башлай. Тәүҙә бай ата-әсәләр уларҙың мөнәсәбәттәрен үҫмерҙәрсә шаярыу кеүек ҡабул итә. Тик йылдар үтеү менән үҫмерҙәрсә шаярыу асыҡ хистәргә үрелә. Ҡыҙҙың ата-әсәләре йәштәрҙең хис-тойғоларын һыуытыу өсөн хәйләле мәкер уйлай башлай. Ғашиҡ булғандар үҙҙәренең мөхәббәттәрен һаҡлап ҡала алырмы?
Спектакль 19 сәғәттә башлана.


text:
2009 йылдың яҙында транспорт хәрәкәтен сикләү индерелә
1 апрелдән 5 майға тиклем Башҡортостанда дөйөм файҙаланыуҙағы автомобиль юлдары буйлап транспорт саралары хәрәкәтен сикләү индерелә.
Сикләү аҙыҡ-түлек (һыра һәм араҡы-шарап изделиеларынан тыш), пассажирҙар, орлоҡ фонды, ашламалар, гербицидтар, мал һәм ҡош-ҡорт өсөн аҙыҡ, почта һәм почта йөктәре, ауыл хужалығы етештереүселәренә яҙғы баҫыу эштәрен үткәреү өсөн яғыулыҡ-майлау материалдары, халыҡҡа көнкүрештә ҡулланыу өсөн шыйыҡ газ, яғыу мазуты, мейес яғыулығы, күмер, дарыуҙар, ғәскәри частарҙың йәшәйешен һәм хәрби әҙерлеген тәьмин итеү өсөн йөктәр, ғәҙәттән тыш хәлдәр эҙемтәләрен бөтөрөү өсөн кәрәкле әйберҙәр ташыусы транспорт сараларына ҡағылмай.
Кәрәк саҡта ҡалған йөктәргә "БР Дәүләт төҙөлөш, транспорт юл хужалығы идаралығы" дәүләт учреждениеһынан түләүле рөхсәт алырға мөмкин.
Өфөлә 30 марттан 28 апрелгә тиклем тулы ауырлығы 11 тоннанан ашҡан транспорт саралары хәрәкәтен ваҡытлыса сикләү индерелде.
Иҫкәрмә сифатында һөт, он ташыусы, ауыл тауар етештереүселәренә һәм эшкәртеү предприятиеларына ҡараған автомобилдәргә йөрөү рөхсәт ителә.
Шулай уҡ М5 һәм М7 федераль әһәмиәттәге юлдар буйлап хәрәкәткә лә ваҡытлыса сикләү индерелде.


text:
Константин Толкачев: «Импортты алмаштырыу шәхси инициативаға таянырға һәм дәүләт тарафынан яҡланырға тейеш» Фото: Андрей Старостин
Константин Толкачев: «Импортты алмаштырыу шәхси инициативаға таянырға һәм дәүләт тарафынан яҡланырға тейеш»
Константин Толкачев: «Импортты алмаштырыу шәхси инициативаға таянырға һәм дәүләт тарафынан яҡланырға тейеш» Фото: Андрей Старостин
ӨФӨ, 2015 йыл, 27 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостанда бер нисә мөһим тармаҡта: ауыл хужалығында, сәнәғәттә, фармацевтикала, IT-индустрияла импортты алмаштырыу кәрәк. Ул шәхси инициативаға таянырға һәм дәүләт тарафынан яҡланырға тейеш. Был хаҡта 27 ноябрҙә, импортты алмаштырыу процесын ҡануни йәһәттән тәьмин итеүгә арналған парламент тыңлауҙарын асып, республиканың Дәүләт Йыйылышы рәйесе Константин Толкачев белдерҙе.
«Республика парламентарийҙары закондар сығарыу базаһын мөмкин тиклем тиҙерәк һәм сифатлы рәүештә камиллаштырырға тейеш», — тип һыҙыҡ өҫтөнә алды Константин Толкачев.
Парламент тыңлауҙарында республика парламенты депутаттары, Башҡортостандың сәнәғәт һәм инновация сәйәсәте министры Алексей Карпухин, Башҡортостан Фәндәр академияһы президенты вазифаһын башҡарыусы Әлфис Ғаязов, республиканың Мәғлүмәтләштереү һәм «Асыҡ республика» системаһының эш итеүе мәсьәләләре буйынса дәүләт комитеты рәйесе Ринат Шәғәлин ҡатнаша.
Йыйылыусылар импортты алмаштырыу процесын ҡануни йәһәттән тәьмин итеү мәсьәләләрен, уның республиканың сәнәғәт комплексы менән бәйләнешен ҡарай, «Газпром»да импортты алмаштырыу миҫалы килтерелгән, ауыл хужалығы өлкәһендә ошо процесты ҡануни йәһәттән тәьмин итеү буйынса тәҡдимдәр индерелгән, Башҡортостандың машина эшләү тармағында импортты алмаштырыу проекттары күрһәтелгән.
Тикшереү йомғаҡтары буйынса тәҡдимдәр әҙерләнәсәк тип күҙаллана.
Күптән түгел Рәсәй Президенты Владимир Путин импортты алмаштырыу буйынса Дәүләт советы президиумы ултырышын үткәрҙе. Хәҙер иң мөһиме – иҡтисади яҡтан нигеҙләнгән хаҡтар буйынса илдә сифатлы продукция етештереүҙе яйға һалыу, тип билдәләне дәүләт башлығы.


text:
Дәүләкән районы аграрийҙарын льготалы яғыулыҡ ҡотҡара
Яғыулыҡ-майлау материалдары һатып алыуға бирелгән субсидиялар арҡаһында Дәүләкән районы аграрийҙары уңышлы ҡыш сыҡҡан һәм бөгөн тейешле күләмдә мал аҙығы әҙерләү менән мәшғүл. Был хаҡта 9 июлдә эш сәфәре менән Дәүләкән районына килгән Башҡортостан Президенты Рөстәм Хәмитовҡа «Рихтер» крәҫтиән-фермер хужалығы вәкилдәре һөйләне. Ауыл хужалығы предприятиеһына ташламалы хаҡтар менән йәмғеһе 187 тонна яғыулыҡ бүленгән булған.
Рөстәм Хәмитов аграрийҙар өсөн льготалы яғыулыҡ бүлеү тураһындағы ҡарарҙы икеләнмәйенсә ҡабул итеүҙәрен билдәләне.
Республика башлығы райондағы баҫыу эштәре барышы менән ҡыҙыҡһынды. Гектарынан бында 30-ышар центнер ҡоро мал аҙығы йыялар. Улар яҡын-тирәләге һөт-тауар фермаларын тәьмин итеүгә тәғәйенләнгән. Бында 930 баш эре мал, шул иҫәптән 400 һауын һыйыры аҫрала.
Көн һайын «Рихтер» Дәүләкән һөт комбинатына литрын 10 һумдан 5,3 тонна һөт тапшыра. Башҡортостан Президенты билдәләүенсә, был ярайһы ҡулай хаҡ. Рөстәм Хәмитов әйтеүенсә, бөгөн ул Кушнаренко районында аграрийҙар менән аралашҡан, унда һөттөң литрын уртаса 8,5-9 һумдан һатып алалар. Бүздәк районында ауыл халҡы 9,5-шәр һум ала.


text:
РФ Президентының Башҡортостандағы йәмәғәт ҡабул итеү бүлмәһе белгестәре Бишбүләк районы халҡы менән осрашасаҡ
РФ Президентының Башҡортостандағы йәмәғәт ҡабул итеү бүлмәһе белгестәре 20 сентябрҙә Бишбүләк районында граждандарҙы күсмә ҡабул итә. Осрашыу Рәсәй Президентының Башҡортостандағы йәмәғәт ҡабул итеү бүлмәһенең күсмә комплексы нигеҙендә үтә. Район халҡы социаль һәм пенсия тәьминәте, балалы ғаиләләргә, оло йәштәге кешеләргә, аҙ тәьмин ителгән граждандарға социаль ярҙам, инвалидтарҙы техник реабилитация саралары һәм шифахана-курорт путевкалары менән тәьмин итеү һәм башҡа мәсьәләләр буйынса мөрәжәғәт итә ала. Граждандарҙың һорауҙарына РФ Президентының Башҡортостандағы йәмәғәт ҡабул итеү бүлмәһе, прокуратура, Пенсия фонды, БР Хеҙмәт һәм халыҡты социаль яҡлау министрлығы белгестәре, юристар яуап бирәсәк.
Граждандарҙы ҡабул итеү 10.00-13.00 сәғәттәрҙә — Баҙлыҡ ауылы мәҙәниәт йортонда, 14.00-17.00 сәғәттәрҙә Михайловка ауылы мәҙәниәт йортонда үтә.


text:
Зөһрә Рәхмәтуллина һәм Александр Никерин Наталья Бестемьянова һәм Игорь Бобрин менән осрашты
Башҡортостан Республикаһы Хөкүмәте Премьер-министры урынбаҫары Зөһрә Рәхмәтуллина һәм Башҡортостан Республикаһының йәштәр сәйәсәте һәм спорт министры Александр Никерин бөтә донъяға билдәле фигуристар Наталья Бестемьянова һәм Игорь Бобрин менән осрашты. Фигуристар Өфөгә «Мери Поппинс» боҙ шоуы гастролдәре менән килгән, ул балаларға «Өфө-Арена»ла бүләк ителде.
БР Йәштәр сәйәсәте һәм спорт министрлығы матбуғат хеҙмәтенән хәбәр итеүҙәренсә, йондоҙло пар менән осрашыу сиктәрендә йәштәр-спорт ведомствоһы башлығы Александр Никерин күренекле фигуристарҙы Сибайҙағы 500 тамашасыға иҫәпләнгән яһалма боҙло ябыҡ һырғалаҡҡа барып ҡайтырға саҡырҙы.
Ҙур ҡунаҡтар шулай уҡ мөһим проектты тормошҡа ашырырға — Өфөлә боҙ миниатюралары театры һәм фигуралы шыуыу мәктәбе асырға планлаштыра. Әлеге ваҡытта проекттың эскизы бар, уға классик олимпия ҙурлығындағы боҙ майҙаны һәм ике мең урынлыҡ тамашасылар өсөн трибуналар инә.
Спорт министрлығы башлығы әйтеүенсә, был спорт үҙәген төҙөү Башҡортостанда фигуралы шыуыуҙы үҫтереүгә булышлыҡ итәсәк.